1.7 milyon roupi pour enstal baryer sekirite lo bann semen sa lannen\nMinis responsab pour Zafer Enteryer ek Transpor Joel Morgan ti fer sa deklarasyon dan Lasanble Nasyonal yer an repons en kestyon par dirizan lopozisyon dan Lasanble Nasyonal David Pierre.\nMsye Pierre ti anvi konn kriter ki servi pour enstal sa bann striktir lo bann semen dan pei.\nMinis ti fer resorti ki departman transpor in enstal en total 1122 met baryer lo bann semen primer a en kou 1.09 milyon roupi.\nEn total 570 met in ganny enstale lo bann semen segonder a en kou 570 mil roupi e i reste ankor apepre 100 met pour fini enstale anba progranm pour sa lannen a en kou apepre ankor 100 mil roupi.\nMinis Morgan i dir ki antou gouvernman pe depans apepre 1.7 milyon roupi pour sa lannen lo sa bann striktir feray ki en proteksyon an ka aksidan.\nAntretan, Minis Morgan in dir ki evalyasyon avek lotorite distrik i kontinyen lo tou bann landrwa ki danzere pour kontinyen avek sa progranm enstalasyon sa bann striktir.\nMinis ti dir kriter ki servi pour enstal sa bann striktir i enkli : degre vizibilite e lalinyman semen, son risk pour en transpor tonb anba sa semen, volim trafik, e si i annan bokou aksidan dan sa landrwa.\nI ti fer resorti ki demann pour enstal sa bann striktir i ganny prioritize an konsiltasyon avek lotorite sak distrik.\nMinis ti osi reponn kestyon par manm elekte pour Bel Air Nichole Barbe ki ti demande si Minister Zafer Enteryer ek Transpor i annan plan agrandi semen Curio Road.\nMinis Morgan ti dir ki anvi topografi sa teren, Lazans Transpor lo Later (SLTA) in konstate ki i pou tre difisil e koute pour amelyor lalinyman sa semen e agrandi li sirtou dan sa 2 gran kontour kot plis problenm i ete.\nAlor pour lemoman departman transpor avek SLTA pa pe konsider enplimant okenn proze lo sa semen ki donn 700 met longer e an mwayenn 5.5 met larzer. Me i ti fer remarke ki sa semen in fini ganny en nouvo sirfas anba progranm resirfas semen pour sa lannen e sa in kout 462 mil roupi.\nMinis i dir ki baraz sekirite in deza enstale dan enn ant sa 2 gran kontour e i annan plan pour met baraz dan lot kontour byento.\nA lavenir ofir e anmezir ki plan devlopman Victoria i ganny enplimante, pou annan nesesite pour envestir dan lagrandisman bann semen parey pour fer ki zot anmenn plis volim trafik, deservi pyeton e konnekte diferan landrwa.\nMinis ti osi azoute ki atraver lotorite distrik son minister pou angaz tou bann proprieter later ki bord avek sa bann semen pour ganny en bout zot later kot i neseser e i pou osi enkli angaz bann biznes dan sa bann landrwa pour aport zot kontribisyon pour amelyor sa lenfrastriktir ki osi servi zot.\nAntretan, minis ti fer resorti ki travay lo bann lenfrastriktir semen i dinamik e ki toulezan gouvernman i kontinyen envestir milyon e milyon roupi dan proze pour amelyor e repar bann semen, trotwar, sistenm drenaz, met baraz sekirite, konstri pon ek lezot ankor.\nSa bann travay i ganny fer kontinyelman lo bann semen primer ek segonder partou dan pei e pli ale plis landrwa pe ganny konnekte gras a sa bann proze semen dan bann distrik e sa i montre dinamism gouvernman pour kontinyelman amelyor bann proze semen.\nMinis ti osi enform Lasanble ki gouvernman in fini aprouv en plan amenazman trafik pour Victoria ki i pe anvizaze komans enplimante lannen prosenn si finansman i permet e ki son minister i swete ganny sans byento pour prezant avek bann manm Lasanble Nasyonal.\nEn lot kestyon par Onorab Barbe ti konsern lagrandisman semen FEBA e la osi Minis Morgan ti dir ki sa semen ki konnekte Sans Soucis avek Foret Noire i en semen pyeton e pa rekomandab ki i ganny servi par transpor akoz i pa ase larz e ki pour lemoman departman transpor napa en plan imedya pour agrandi sa semen. Me sa pou ganny konsidere alavenir koman parti proze gouvernman pour amenaz pli byen trafik dan Victoria e pour konnekte Sans Soucis avek Mont Fleuri.\nAnvi domaz konsiderab lo sa semen, minis ti dir ki serten reparasyon ava ganny konsidere dan bann proze pour lannen prosenn si mwayen finansyel i permet.\nMinis Morgan ti osi enform manm elekte pour Anse Aux Pins, Meggy Marie -- ki ti anvi konnen si sa minister ti annan plan rekonstri semen Nourrice dan leo Kapisen -- ki departman transpor in fini planifye pour enkli sa semen dan bidze kapital pour lannen prosenn.\nMinis Morgan ti osi fer resorti ki sa proze ti’n deza ganny finansman dan bidze 2010 me akoz minister pa ti’n kapab ganny tou bann way leave neseser, sa proze pa ti kapab demare.\nSa proze, ki lo en teren ase difisil, i ekspekte kout apepre 2.1 milyon roupi pour enplimante.\nMinis ti dir ki demars pour ganny tou way leave avek bann proprieter later prive konsernen pe kontinyen avek kolaborasyon ladministrasyon sa distrik.\nPour sa lannen i annan plizyer proze ki an kour pour konstrir e refer bann trotwar dan pei e ziska prezan kou total pour bann ki’n konplete ou pre pou fini i 4.713 milyon roupi.


‘Annou donn kreol lenportans ki i merite koman nou lalang maternel’\nSa lapel i vin dan mesaz minis responsab pour ledikasyon Macsuzy Mondon a lokazyon Lazournen Enternasyonal Lalang Maternel ozordi.\n«I en gran plezir pour mwan, antan ki minis responsab pour Ledikasyon e prezidan komisyon nasyonal Sesel pour Unesco, pour adres zot ozordi a lokazyon Lazournen Enternasyonal Lalang Maternel.\n«Tenm ki Unesco in swazir pour 2012 pour komemor sa lazournen i ‘Lenstriksyon lalang maternel ek ledikasyon enklizif’. Pour sa lazournen, Unesco i souliny byen rol enportan ki lalang maternel i zwe dan ledikasyon enklizif, par lefe ki ledikasyon i en drwa fondamantal pour tou dimoun.\n«Isi Sesel, nou’n deza akonplir bokou dan sa domenn, akoz nou’n entrodwir nou lalang maternel kreol dan nou sistenm ledikasyon depi 1982. Ozordi, nou sistenm edikatif i ankor solid e ganny konsidere koman en sistenm model par bokou pei ki’n konn menm listwar sosyal ki nou.\n«Mesaz ki mon anvi pase a lokazyon sa lazournen spesyal se ki fodre zanmen nou arete rod fason pour amelyor sa ki nou annan. Resers partou dan lemonn in prouve ki laprantisaz dan lalang maternel i meyer fason pour zanfan etablir bann konsep ek nosyon de baz neseser pour zot devlopman. Se sa fondasyon ledikasyon, e se sa ki pou ed zot plitar pour aplik dan nenport ki lalang, e nenport ki domenn.\n«Mon anvi pas en mesaz spesyal avek nou bann ansenyan pour sa lokazyon, sirtou bann ansenyan primer, ensi ki lenstitisyon ki fer formasyon bann ansenyan pour sa nivo. Annou gard antet ki bi ledikasyon se pour realiz e devlop potansyel sak imen dan tou son dimansyon. Nou lalang maternel i en zouti esansyel pour ki personn pa ganny kit deryer, e nou bezwen servi li dan tou son potansyel. Pour fer sa, nou bezwen rod tou fason pour devlop resours ki ava anrisi e amelyor kalite laprantisaz ek lansenyman dan nou lalang maternel ensi ki son lepanouisman lo nivo nasyonal.\n«Lavenir kreol i dan nou lanmen. Annou donn li lenportans ek valer ki i merite koman nou lalang maternel. Li menm li ki reprezant nou lidantite seselwa. Li menm ki alabaz en ledikasyon tou dilon nou lavi. Annou servi nou lalang kreol byen. Annou konsider li koman en lalang ek tou son pouvwar ek kapasite parey angle ek franse, nou de lezot lalang nasyonal.\n«Mon swet zot tou en bon lazournen refleksyon e felisit tou bann ki pe organiz bann aktivite pour selebre sa lazournen.


Marathon Man i lans albonm ‘Revolisyon’ - Seychelles Nation\nMarathon Man i lans albonm ‘Revolisyon’ | 26 October 2019\nMara avek en kopi son nouvo albonm obor en lafis ki pe promot son nouvo louvraz\nI fer 5-an depi ki artis e prodikter Marathon Man pa lans en albonm. Pandan sa peryod, in fer sorti en mixtape titre ‘Sidekick’ ki’n en gro sikse lo marse lokal e ki’n definitivman kit son mark atraver bann morso tel ki ‘Pez Nou Anba’ e ‘24er’ ki ankor pe sirkile lo radyo e ant son bann fans.\nSa fwa si, Marathon Man in vin avek ‘Revolisyon’, en nouvo albonm ki konpri 21 sanson ki’n ganny prodwir par Xtra Big e lavwa rikorde par Mara limenm, kot son prop studio Marathon Studios.\nParey bann fans i kapab ekspekte, bann morse lo sa albonm i melanze an term zanr lanmizik ki enkli reggae, seggae, dancehall, R&B, ki Mara limenm i dekri konman “en fizyon mizikal”.\n‘Revolisyon’ in ofisyleman lanse depi le 16 Oktob e deza, Mara i dir ki reaksyon bann fans i pozitiv.\n‘Frekanstasyon dalon’, enn bann sanson lo albonm, i deza pe fer sikse lo radyo e ti ganny lanse detrwa semenn avan konman en avangou. Sa morso, ki Mara in dir in rikorde avek bann zenn antet, i kominik en mesaz pour bann zenn konsider byen zot frekantasyon, sirtou a en moman kot bokou zenn in tonm dan bann perdisyon e dan labi sibstans ek lalkol.\n“Sa travay i enn ki’n enspire par diferan leksperyans lavi e mon prop lobzervasyon e enterpretasyon sa sosyete dan ki nou viv. I tous enpe lanmour, ki lakle pour linite ek lape, lafanmir, lasosyete an zeneral e plis ankor,» Mara i dir.\n«Mon kontan kan mon bann fans i dir mwan ki zot apresye mon travay e ki sanmenm ki zot ti pe ekspekte de mwan ou ki mon’n sirpas zot lekspektasyon,» Mara i dir.\nParmi bann morso lo albonm ‘Revolisyon’ i ‘Lanmour oubliye’, ‘Krwar mwan’, ‘Que pasa amigo?’, ‘Presyon i ogmante e ‘Mon wish’, en morso ki enterprete par Mara ek Lanna.\nMara in osi travay avek lezot artis tel ki Gunz, Richie B e i’n osi rikord en sanson avek XTra Big.\nI promet ki pou annan bann video clips pour detrwa sanson e ki pou annan en gran spektak pour mark lansman ofisyel sa morso travay avan lannen fini.\nI ti azoute ki menm si albonm e bann travay mizikal napa gran rannman finansyel lo marse lokal akoz piratri, lanmizik i son pasyon e en fason pour li eksprim son lekor.\n«Pour mwan mon vwar li konman en lenvestisman e en fason pour mwan eksprim mon bann panse, obzervasyon e osi kominik serten mesaz. Alors pour mwan, i plis ki en travay kot ou pe ekspekte annan en rannman finansyel. Ou kapab dir ki lanmizik i en gran parti mon lavi e mon lidantite e i en lazwa pour mwan prodwir e met en travay deor pour mon bann fans,» Mara ti dir.\nAlbonm i anvant dan bann landrwa labitid a en kou R125 e i osi disponib avek Mara limenm pour R100.


Lalit kont drog - ‘Lapolis pe fer son mye me i mank kantite ek kalite resours imen e operasyonnel’\nMenm si i reste angaze dan son zefor pour lalit kont drog, lapolis pe fer fas avek difikilte parey mank kantite ek kalite resours imen e operasyonnel.\nE lo nivo kominote lapolis pe aktyelman fer fas avek anviron plis ki 300 black spots aktiv lo Mahé, Praslin e osi La Digue kot bann aktivite drog ilegal ek lezot krim i deroule, Minis responsab pour Zafer Entern in dir dan Lasanble Nasyonal.\nMinis Macsuzy Mondon i dir gouvernman i rekonnet e reste angaze fas a enn parmi pli gran defi ki pei pe fer fas avek ozordi e sa se problenm drog.\nMinis Mondon ti dir sa yer dan Lasanble Nasyonal letan i ti pe reponn en kestyon irzan lo sa size par dirizan zafer gouvernman Msye Charles de Commarmond.\nKestyon Msye de Commarmond ti lir konm swivan:\n“Anvi problem eroin ki pe kontinyen deteryore dan Sesel e lefe in ganny anonse ki omwen 5,000 dimoun pe servi eroin, eski Minis pour Zafer Entern i kapab dir nou Lasanble:\n- ki kantite eroin in ganny konfiske depi Zanvye 2017 ziska la?\n- baze lo konsonmasyon, ki kantite eroin ki son minister i krwar i dan sirkilasyon dan pei ozordi?\n- La ki nou’n aprann ki i annan lezot kalite drog ki pe antre dan pei parey kokain ek ecstasy, e anvi ki popilasyon pe santi ki lotorite konsernen pa ankor reisi adres sitiasyon drog dan pei, ki son minister avek lotorite konsernen pe fer pour adres sa sitiasyon?\nMinis Mondon i dir ki lafors lapolis ansanm avek son bann partener nasyonal e enternasyonal i annan manda anba lalwa pour konbat drog ki pe ganny anmennen oubyen trafike pour distribisyon dan pei.\nBiro Anti Narkotik dan lapolis in zezi plizyer kantite ek kalite drog ki swa ti pe antre ou sirkile dan pei.\nParmi sa bann kalite drog ki’n sezi i kanabis dan tou son form, eroin e osi in annan 2 lasezi kokain -- enn an 2011 e lot pli boner sa lannen.\nMinis Mondon in fer resorti ki napa okenn lezot kalite drog ki’n sezi apard sa bann.\nPour lannen pase Minis Mondon i dir Biro Anti Narkotik in sezi 2.90 kilo eroin e pour sa lannen apepre 5. 63 kilo depi Zanvye ziska Zen sa lannen.\n“Nou pa kapab donn en sif egzakt lo kantite drog ki an sirkilasyon dan pei,” Minis Mondon ti eksplike.\nMinis in dir ki ziska prezan apard kiltivasyon kanabis napa okenn laprev ou levidans ki Sesel pe prodwi okenn drog danzere e i enportan note ki ziska ozordi drog danzere pe antre dan pei atraver erport ek por e pli gran poursantaz i atraver lanmer.\nMinis Mondon i dir ki menm avek limitasyon resours ek kapasite maritim ki lafors lapolis i annan, in kapab partisip aktivman ansanm avek son bann partener lokal ek enternasyonal dan bann loperasyon konzwent gide par bann lesanz lentelizans enternasyonal e kontribye pour anpes plis ki 1000 kilo eroin antre an sirkilasyon dan rezyon Losean Endyen.\nMinis Mondon i dir nou lafors lapolis pe kontinyen mentenir son stratezi avek son bann partener enternasyonal pour aret bann dealers ek trafiker ki pe kit bann pei lorizin avek drog ki zot pe anvizaze antre avek Sesel.\nIn osi fer resorti ki lapolis pe osi anmenmtan avek bann lezot pei vwazen dan larezyon aktivman angaz zot dan fer lenvestigasyon, esanz lenformasyon ek lentelizans lo aktivite bann dealers ek trafiker.\n“Me malgre sa i annan en defi ki bann pei dan rezyon Losean Endyen, Les ek Sid Lafrik enkli Sesel pe fer fas avek dan sa lalit kont lenportasyon, leksportasyon, distribisyon, trafik ek finansman aktivite drog ilegal. Malerezman serten pei dan larezyon pa pe neseserman met lalit kont drog ilegal konman en priyorite prensipal parmi lezot aktivite kriminel ki zot pe rankontre tel ki terorizm ek piratri e sa i kre en defi pour nou lafors lapolis e nou pei akoz sa bann tel pei pe dan en fason permet aktivite drog pour deroule dan zot por ek erport,” Minis Mondon ti eksplike.\nIn osi fer resorti ki nou lafors lapolis pe fer fas avek difikilte lokalman parey mank kantite ek kalite resours imen e operasyonnel. I dir ki lo nivo kominote lapolis pe aktyelman fer fas avek anviron plis ki 300 black spots aktiv lo Mahé, Praslin e osi La Digue kot bann aktivite drog ilegal ek lezot krim i deroule.\n“Sa i fer ki lafors lapolis aktyel pa pe kapab efektivman e rapidman redwir sirkilasyon drog ilegal dan bann kominote malgre zefor ki egziste pour reazir,” Minis Mondon in fer resorti.\nI dir fas a tou sa bann defi, si nou ti kapab ogmant nou kapasite ek mwayen pour lentervansyon lo nivo sirveyans kot bann por ek erport e dan nou rezyon maritim pour annan plis sirveyans, serten nou bann defi lo nivo lokal pou evantyelman redwir.\nDan lezot kestyon ki ti swiv Msye de Commarmond ti dir ki i annan lezot drog dan pei apard sa bann ki Minis Mondon in nonmen me Minis Mondon i dir lapolis pa ankor sezi sa bann lezot kalite drog.\nPlizyer lezot manm ti entervenir lo sa size e parmi manm elekte pour Mont Buxton, Gervais Henrie, ti anvi konnen konbyen dealers ek trafiker lotorite i sispekte i annan dan Sesel e si i annan en legzerzis par lotorite konpetan pour konnen konbyen landrwa ki vann drog par distrik dan Sesel.\nMinis Mondon i dir i annan apepre 56 dimoun ki finans bann dealers e apepre 200 dealers ek dimoun ki transport larzan drog ki lapolis i okouran e minis i dir i annan en legzersis e travay lentelizans ki pe ganny fer pour konn landrwa kot i vann drog.


Lazournen Mondyal kont Labi ek Trafik Drog\nMalgre bokou zefor pandan sa dernyen 25-an, problenm drog dan lemonn in vin en konsern pour lasante piblik, bokou pli serye ki avan. Problenm labi ek trafik drog i kontinyen afekte lasosyete, espesyalman bann ki pli zenn. I anmenn avek li bokou konsekans negativ, parmi problenm sosyal e ekonomik e retard devlopman soutenab dan nenport pei. Labi drog i osi anmenn problenm grav lo lasante e prosperite en pei. I ganny asosye avek bann konportman tre riske koman vyolans, krim ek relasyon seksyel avan ler e san proteksyon, dray anba lenflians e risk pour fer en aksidan, osi byen ki bann problenm mantal e fizik lo lasante en dimoun.\nStatistik i montre ki parey dan lezot parti lemonn, problenm drog isi Sesel pe vin deplizanpli serye. De santenn pasyan in pas atraver Sant ‘Mont Royal’ e bokou pasyan ki ganny admit kot Younit Sikyatrik in ganny refer laba akoz en problenm ladiksyon.\nPour koensid avek Lazournen Enternasyonal kont Labi Drog le 26 Zen, e dan zefor pour kontinyelman edik popilasyon lo danze drog, nou ozordi lans en lapel spesyal avek bann paran. Ledikasyon i konmans dan lakour, alor si nou anvi ki nou zanfan i grandi avek bann bon fason viv, e konnen ki mannyer pour rezet drog depi tre zenn en relasyon an bonn sante ant paran ek zanfan dan lakour i lakle.\nBon relasyon, bon fondasyon\nKonmans par etabli en bon relasyon avek ou zanfan. Montre zot ki ou enterese dan sa ki zot fer e ki ou apresye zot. Koz avek ou zanfan, e donn zot loportinite pour kominik ouvertman avek ou. Met latansyon lo sa ki zot dir ou. I normal pour ou napa larepons pour serten zot kestyon, me touzour kominik ouvertman. Ou a menm sirprann vwar ki kantite ou a kapab aprann lo drog avek ou prop zanfan.\nKominike, kominike, e kominike\nReste touzour alert. Port latansyon lo bann siny ki ou zanfan i demontre. En zanfan ki koz avek ou dan en fason enerve, pa kapab get ou fran ler i koz avek ou e petet menm debout san pozisyon pandan en konversasyon i kapab anba lenflians drog ek lalkol. Rod led avek lezot si ou santi i kapab annan en problenm. Vin en legzanp pour ou zanfan. Pa servi drog ouswa tro bokou lalkol e ou zanfan i a fasilman adopte sa bon latitid.\nReste byen enformen\nAprann lo bann danze drog e zot lefe lo lasante. Koumsa ou a dan en pli bon pozisyon pour ed ou zanfan pran bann bon desizyon. Fer sir ou zanfan i konnen ki sa bann drog i danzere, e ki zot ilegal.\nEd ou zanfan pour dir non a drog\nBokou trafiker drog i target bann zenn pour aste zot drog ou fer trafik drog pour zot. Ed ou zanfan realiz sa bann danze e konnen ki mannyer pour dir non. Montre li bann fason pour inyor presyon lezot zanmi e pour servi son letan lwazir dan en bon fason, par egzanp pour fer en sport.\nReste vizilan lo bann siny ki ou zanfan pe servi drog\nSwivan, i serten bann siny ki ou zanfan i kapab pe servi drog ilegal:\n• Lizye ki reste touzour rouz\n• Sanzman dan fason dormi\n• Perdi lapeze\n• I kontinyelman koz manti\n• I konmans vole\n• Pa oule ki ou zwenn son bann nouvo zanmi\nSi ou zanfan pe demontre okenn sa bann latitid, rod led profesyonnel o pli vit posib. Ou kapab pran kontak avek Younit Sikyatrik, Minister Lasante, Sant ‘Mont Royal’ ouswa Konsey Nasyonal pour Drog ek Lalkol (Dac).


Natcof i mark lazournen drwa konsonmater\nTenm ki’n ganny swazir sa lannen i ‘Nou larzan, nou drwa: annou kanpanny pour en vre swa dan servis finansyel’.\nSa tenm i met lenportans lo swa dan servis finansyel. Konsonmater atraver lemonn pe fer fas avek tro bokou move servis finansyel. Akoz i annan mank konpetisyon, i fer li difisil, si pa menm enposib, pour konsonmater fer en bon swa. Konsonmater i ganny difikilte pour konpran bann diferan prodwi finansyel akoz i annan mank lenformasyon e bann term ek kondisyon bann prodwi i tro konpleks. Lenformasyon servis finansyel pa dan konpreansyon konsonmater. Souvan konsonmater i ganny pri dan bann latrap.\nNatcof pe konmemor sa lazournen avek en latelye pour son manm avek tenm – ledikasyon finansyel.\nPou annan en lartik dan zournal Nasyon ek en foronm lo radyo SBC.\nTou dilon lannen Natcof pou fer bann kozri lo ledikasyon finansyel avek bi agrandi konnesans e talan konsonmater lo servis finansyel pour ed konsonmater kapab fer bon swa ler zot pe rod servis finansyel.\nLe 15 mars 1962 Prezidan John Kennedy ti adres kongre Ameriken lo son vizyon lo drwa konsonmater. Sa ti premye fwa ki en politisyen ti formelman adres en tel prensip. En pe letan apre, mouvman konsonmater ti devlop sa menm vizyon an 8 drwa debaz bann konsonmater ki’n enspir travay ki lorganizasyon konsonmater enternasyonal ek son manm i pe kontinyelman fer.\nLazournen drwa konsonmater ti ganny selebre pour premye fwa le 15 mars 1983 kot in depi sa letan en lokazyon enportan pour mobiliz bann aksyon konsonmater.\nIsi Sesel sa lazournen in ganny konmemore depi 1995 kot Natcof in organiz bann aktivite an partenarya avek son bann partener ek son bann manm e piblik depandan tenm lazournen.


Lekol primer Anse Aux Pins i met lanfaz lo renesans sosyal alokazyon lafet zanfan\nSa aktivite ti osi koensid avek Lasemenn Proteksyon Zanfan ki pou lanse ofisyelman ozordi.\nMinis pour Zafer Sosyal, Devlopman Kominoter ek Spor Vincent Meriton ti par son prezans onor sa gran lafoul zanfan ki ti’n rasanble dan sapito legliz Anse Aux Pins pour sa lokazyon, dan konpanni direktris lekol Inese Oreddy, reprezantan Minister Ledikasyon, ansennyan ek paran.\nLezot envite ti konpri Manm Lasanble Nasyonal pour distrik Anse Aux Pins Meggy Marie e tyermenn konsey lekol, Sylvianne Valmont.\nDirektris lekol ti akeir tou bann envite e swet tou zanfan bonn fet. I ti demann zot pour servi lazournen zanfan pour reflesir lo ki fason zot kapab fer bon keksoz dan zot lavi e evite tonm dan bann move lenflians.\nZisteman, dan sa konteks, lekol ti’n envit en zenn, Jean-Paul Mellie, pour temwanny ek bann zanfan lo ki mannyer in kapab abandonn bann move lenflians pour li sanz son lavi pour Zezi ‘san drog e san lalkol’.\nBann paran ti osi tre prezan dan sa aktivite, sirtou atraver Msye Michael ek Madanm Cecile Adela, ki ti adres bann zanfan lo nesesite renesans sosyal dan laform en animasyon spirityel tre vivan ki ti enkli lapriyer, mim, lanmizik ek sanson.\nMsye ek Madanm Adela ti konsey bann zanfan lo ki mannyer pour servi byen zot lanmen pour fer bann bon keksoz parey aprann, travay e ed lezot dimoun me pour pa servi zot lanmen pour fer move keksoz tel ki bat zot kanmarad.\nDan en fason tre vizyel zanfan ti osi ganny envite pour demann pardon pour tou pese ki zot in fer.\nMoman for sa lazournen ti mesaz ki Minis Meriton ti annan pour sa lokazyon ki ti «aprann viv byen, san drog, san lalkol».\nMinis ti konmans par adres bann paran an rapelan ki Zezi ti mor lo lakrwa pour sov nou akoz i ti kontan nou. An konsekans, i ti dir, fodre nou osi nou kontan e sov nou zanfan.\n«Nou osi fodre nou montre zanfan ki nou kontan zot, akoz zot spesyal, akoz zot enportan, akoz zot bann trezor, akoz demen zot pou vin bann profesyonnel ki pou fer marse nou pei. Tou zanfan i annan en rev, me pour zot realiz zot rev fodre nou ankadre zot,» Minis Meriton ti dir.\nMinis Meriton ti lans en lapel avek bann paran «pour diriz nou zanfan e fer zot al drwat lo semen lavi, san drog, san lalkol». En fason pour asir sa, i ti dir, se toulezour ed zanfan avek zot travay lakour.\nMsye Meriton ti osi demann ban zanfan pour ekout zot paran e aprann bann bon valer lavi. I ti demann zot pour vin lekol toulezour e aler, pour promet pour byen fer zot travay lakour e pour demann zot paran pour regard zot travay lakour tou le swar. I ti osi demann zot pour envit zot paran pour priy an fanmir e pour al lanmes avek zot tou le dimans.\nMinis Meriton ti terminen an swetan bann zanfan bonn fet e i ti envit zot pour zwe ansanm e aprann konn kanmarad. I ti osi envit paran pour zwe avek zot zanfan.\nAvan kit lekol Anse Aux Pins primer, Minis Meriton ti remet pri avek trwa zanfan – Kraus Amelie, Kimberly Pillay e Arsan Didon – ki ti gannyan en konkour organize par Konsey Nasyonal kont Drog ek Lalkol (Dac).\nAn siny gratitid, bann zanfan ti ofer Minis Meriton en kado dan laform en portre ankadre – en group zanfan lekol Anse Aux Pins.


Lazournen Enternasyonal Lalang Maternel-Nouvo komite lalang kreol i ganny prezante\nPrezan kot sa seremoni ti Minis pour Ledikasyon, Lanplwa ek Resours Imen Macsuzy Mondon ki osi prezidan komisyon nasyonal pour Unesco.\nMinis pour Devlopman Sosyal ek Kiltir Bernard Shamlaye, sekreter presnsipal pour Ledikasyon Merida Delcy e sekreter prensipal pour kiltir Raymonde Onezime ti osi prezan, osi byen ki direkter Lenstiti Kreol Penda Choppy e sekreter zeneral komisyon nasyonal pour Unesco Dr Marie-Reine Hoareau.\nTi annan osi bann zanfan lekol Au Cap avek zot ansennyan.\nSete Minis Mondon ki ti prezant sa 16 manm komite lalang kreol ek zot sertifika anvi ki seremoni pour komemor Lazournen Enternasyonal Lalang Maternel sa lannen pe ganny dedye a sa komite.\nPandan seremoni, de travayer Lenstiti Kreol ti osi ganny remersye pour zot kantite letan servis ek sa lenstitisyon. Erica Fanchette ki’n selebre 25-an depi ki i travay pour sa lenstiti e Philomena Dewea ki selebre 23-an ti ganny en pti rekonpans.\nDan son ladres, Madanm Choppy ti fer resorti ki depi lannen 2000, Lazournen Enternasyonal Lalang Maternel pe ganny selebre Sesel, swit a son konsepsyon an 1999.\n« Sa lazournen in vin en levennman enportan dan kalandriye non selman Lenstiti Kreol, me osi dan Sesel parske in pran en dimansyon ase enportan dan medya nasyonal, e i ganny obzerve par en bon nonm lekol dan pei. »\nI ti dir ki minis responsab pour Ledikasyon in pas en mesaz tre enportan a lokazyon sa lazournen anliny avek tenm ki Unesco in swazir sa lannen, ki ‘Lansennyman lalang maternel ek ledikasyon enklizif ».\nI ti azoute ki minis in dir ki fodre « nou kontinyen amelyor lo progre ki nou’n fer, pour ki nou reste sa model lo devlopman lalang maternel pour bann pei ki partaz menm listwar avek nou ».\nI ti dir ki minis in dedye son mesaz pour bann edikater, e sa i osi aplik pour bann zanfan ki pou benefisye par en tel prensip.\nMadanm Choppy ti dir ki Lenstiti Kreol pe dedye sa lazournen pour bann edikater osi byen ki pour komite lalang kreol.\n« Sa komite in en lebra enportan Lenstiti Kreol dan kad son bann travay lengwistik. »\nI ti remersye tou bann manm komite, depi bann ki ti komans avek premye komite apele Dekoupaz Mo, ziska bann ki form parti sa enn aktyel.\nI ti dir bann manm ki sa travay ki zot pe fer i esansyel dan devlopman bann zouti pour devlopman kreol, e sa bann zouti esansyelman i benefisye tou itilizater kreol, sirtou nou bann ansennyan e bann zelev dan lekol.\nApre seremoni bann manm komite ti zwenn pour en sesyon ekstraordiner ki ti deroul otour lortograf bann prefiks dan lalang kreol.\nSa i form parti bann zefor Lenstiti Kreol pour adres bann anbigite ki ankor annan dan lortograf kreol, e i en sesyon spesyal andeor travay spesifik ki komite lalang kreol pe fer aktyelman, ki en diksyonner monoleng.\nPandan seremoni, Dr Hoareau ti lir mesaz direkter zeneral Unesco, Madanm Irina Bokova, pour sa lazournen. Sa mesaz ti’n osi ganny tradwir an kreol.\nDan sa mesaz, Madanm Bokova i dir ki « lalang i nou prop lidantite. Kan nou protez zot nou protez nou lekor ».\n« Lapert en lalang i rann limanite pli pov. I en pa an aryer dan lalit pour defann drwa ekout lekspresyon tou dimoun, drwa pour aprann e drwa pour kominike. »


Mesaz Prezidan Danny Faure alokazyon Lazournen Enternasyonal bann Madanm, le 8 Mars 2020 «Kontribisyon fanm Seselwa i a la baz transformasyon nou sosyete» - Seychelles Nation\nMesaz Prezidan Danny Faure alokazyon Lazournen Enternasyonal bann Madanm, le 8 Mars 2020 «Kontribisyon fanm Seselwa i a la baz transformasyon nou sosyete» | 07 March 2020\n«Sa lannen i mark 43-an depi ler nou pei in anbark lo en misyon pour donn loportinite egal tou fanm ek zonm Seselwa.\n« Nou lakonplisman i prouve ki kontribisyon fanm Seselwa i a la baz transformasyon nou sosyete. Dan tou domenn, fanm in pran son plas dan devlopman nou pei.\n« Loportinite egal i nepli en aspirasyon. Pour sa zenerasyon ozordi, loportinite egal i en realite ki zot viv toulezour.\n« Progre ki nou’n fer ansanm i rezilta krwayans nou gouvernman dan abilite bann zenn fiy ek madanm Seselwa. Nou’n briz baryer e liber potansyel pour nou bann madanm.\n« Nou’n fer sa atraver bann polisi progresiv ki’n met devlopman imen o sant nou azanda. Atraver lezislasyon nou’n protez e defann drwa bann madanm pour debout a kote bann zonm san okenn diskriminasyon. E madanm Seselwa in sezi tou loportinite avek de lanmen.\n“Mon fyer ozordi vwar bann madanm edike, dinamik, kouraze e determinen. Bann madanm ki pa zis konplent me ki vin devan e ofer solisyon. Ki travay pour amelyor zot lavi personnel, ki elev standar zot lakour, ki edik zot zanfan, ki kontribye dan lakominote e ki ede agrandi nou lekonomi. Dan tou domenn, nou bann madanm i fer zot prezans konte.\n“Ozordi plis ki zanmen, nou devret annan konfyans dan bann madanm pour batir sa meyer lavenir pour Sesel. Nou bezwen lanmen solid bann madanm pour sirmont bann defi modern ki sosyete pe fer fas avek. Mon napa okenn dout ki fanm Seselwa in pare pour kontiny semen ver plis progre ek devlopman.\n“A lokazyon lazournen enternasyonal bann madanm, mon zwenn avek pep Seselwa pour remersye e selebre fanm Seselwa dan tou son diversite.\n“Mon swet tou zenn fiy ek madanm Seselwa sikse e prosperite pour lavenir.”\nKominike sorti Biro Prezidan, State House


Lapolis in raporte ki ziska prezan zot in aret e kestyonn 3 zonm swivan zot kanket dan sa ka ki zot pe tret koman mert.\nAntretan lanterman Msye Magnan ti fer Zedi.\nPandan ki lanket i kontinyen lapolis pe ankor enn fwa demann manm piblik ki annan lenformasyon ki pou ed zot atrap e anmenn devan lazistis sa ki responsab pour lanmor Msye Magnan pour silvouple kontakte biro CID.\nLapolis in garanti ki tou lenformasyon ki zot resevwar pou ganny trete avek konfidansyalite.\nLapolis in raport lanmor Daniella Capolino, sa madanm ki ti’n admit enkonsyan dan younit swen entansif Lopital Sesel apre ki i ti tonbe san konnesans dan prezans zofisye lapolis kot lakaz son konpanny letan i ti pe retir serten son bann propriyete.\nMadanm Capolina, ki ti mor 8.30 Zedi swar, ti konplenan dan sa ka raporte avek lapolis ki son konpanny, en zonm 63-an, ti’n vid bennzin lo li.\nSa zonm sispe ti ganny arete e plitar ganny large swivan levidans ki lapolis ti’n ranmase e ti pe aprofondir lo la pour permet zot etablir si i annan rezon pour en sarz formel ganny anrezistre kont li.\nLapolis ti pe egalman fer lanket kont Madanm Capolino an relasyon avek en ka labi fizik lo garson sa sispe ki annan 15-an.\nLapolis pe esper rezilta letopsi pour konn lakoz son lanmor.\nLapolis in raporte ki Justin Sirame, sa zonm 49-an sorti Foret Noire ki ti’n ganny sarze e ti pe rimann koman akize dan ka mert Tessia Mousbe, in kondann lavi prizon.\nDan sa zafer ki zizman ti ganny pase Zedi swar, bann manm ziri ti trouv Justin Sirame koupab e ziz ti pas santans lavi prizon lo li.\nMsye Sirame ti ganny arete le 4 Zen aswar lannen pase swivan en lensidan Foret Noire kot Tessia Mousbe ti’n ganny pike e mor Lopital Sesel son landmen bomaten le 5. Mousbe ti aze 26-an.


‘Dimoun avek dezabilite i annan potansyel pour fer bokou keksoz,’ Per Alcindor -Seychelles Nation\n‘Dimoun avek dezabilite i annan potansyel pour fer bokou keksoz,’ Per Alcindor |04 December 2021\nPer Alcindor pe selebre lanmes yer (Portre : Louis Toussaint)\nKire parwas Katedral Imakile Konsepsyon, Per David Alcindor, in dir ki dimoun avek dezabilite zot kapab e annan bokou potansyel pour fer diferan e bokou keksoz.\nPer Alcindor in lans lapel pour bann dimoun dan lasosyete e dan bann kominote pour pa get dimoun avek dezabilite konman bann dimoun malad me konman bann dimoun normal ki annan en dezabilite.\nI’n fer resorti ki par ler dimoun ki swadizan normal ki annan plis dezabilite ki pa vizib akoz i anndan zot e zot santi zot bloke dan plizyer fason: zot kanmi, zot pa kapab reflesir ensideswit.\nPer Alcindor ti fer resorti sa bann pwen ler i ti pe prese pandan en lanmes spesyal yer bomaten dan Katedral Imakile Konsepsyon e organize par Lasosiasyon Nasyonal Pour Dimoun avek Dezabilte.\nSa lanmes ti parmi bann diferan aktivite ki ti’n organize yer pour mark Lazournen Enternasyonal pour Dimoun avek Dezabilite ki selebre le 3 Desanm e sa lannen i anba tenm ‘Pa tou Dezabile ki Vizib’ (Not All Disabilities Are Visible).\nPlizyer dimoun ki pe viv avek dezabilite ek zot fanmir, reprezantan departman lafanmir e plizyer lorganizasyon e endividi ki dan en fason ou en lot pe donn sipor dimoun avek dezabilite, ti partisip dan sa selebrasyon ki ti prezide par Per David Alcindor.\nSa lanmes ti animen par bann manm lasosiasyon e bann dimoun otreman kapab e se zot menm ki ti prezant zot bann diferan lapriyer iniversel.\nLasosiasyon Nasyonal Pour Dimoun avek Dezabilte ek sipor son bann partener in organiz diferan aktivite rekreasyonnel osi byen ki edikasyonnel pour sa group dimoun ek zot fanmir e osi pour kontinyen fer lasosyete konnen ki sa group dimoun i egziste, pour konpran zot, aksepte zot e osi valoriz zot kontribisyon.\nLektir e levanzil pandan sa lanmes ti met lanfaz lo gerizon e lafwa ki bann dimoun ki annan en dezabilite i annan dan pouvwar Bon Dye pour geri zot parey sa de zonm aveg ki ti swiv Zezi akoz zot ti annan lafwa ki i kapab geri zot e fer zot vwar kler.\nPandan son lomeli, Per Alcindor ti fer resorti ki lafwa i vreman enportan letan nou priye.\n«Lafwa dan Zezi i enportan akoz Zezi i azir lo nou lafwa e konfyans ki nou met dan li,» Per Alcindor ti dir.\nPer Alcindor in demann bann paran e lezot manm fanmir pour donn bokou lanmour zot bann zanfan avek dezabilite e pour aksepte zot. Lo lot kote in demann bann dimoun avek dezabilite pour annan bokou lafwa e pour priy bokou e demann Zezi pour vin tous zot leker, zot lavi.\n«Me pour Zezi kapab fer sa fodre zot donn li sa loportinite pour vin tous zot e sa i atraver zot lapriyer e zot lafwa,» Per Alcindor in dir.


Lenstriksyon pour renyon lasemenn\nLIR AN Abkhaz Acholi Afrikaans Ahanta Aja Albanian Altai Alur American Sign Language Amharic Arabic Argentinean Sign Language Armenian Armenian (West) Assamese Ateso Attié Aukan Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Toba) Belize Kriol Bengali Bicol Bislama Boulou Brazilian Sign Language British Sign Language Bulgarian Bété Cakchiquel (Western) Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Croatian Czech Damara Dangme Danish Digor Douala Dutch Edo Efik Emberá (Catío) English Esan Estonian Ewe Fang Fante Fijian Filipino Sign Language Finnish Fon Frafra French Ga Galician Garifuna Georgian German German Sign Language Gitonga Greek Greenlandic Guarani Gujarati Gun Guéré Haitian Creole Hebrew Herero Hiligaynon Hindi Hiri Motu Huastec (San Luis Potosi) Hungarian Hunsrik Iban Ibanag Icelandic Igbo Iloko Indonesian Isoko Italian Italian Sign Language Japanese Kabiye Kabuverdianu Kachin Kamba Kannada Karen (S'gaw) Kazakh Kekchi Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korean Korean Sign Language Kreol Seselwa Krio Kurdish Kurmanji Kwangali Kwanyama Laotian Latvian Lhukonzo Liberian English Lingala Lithuanian Lolo Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Manyawa Marathi Mauritian Creole Maya Mazatec (Huautla) Mbunda Mexican Sign Language Miskito Mixe (North Central) Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Ngiemboon Niuean Norwegian Nsenga (Zambia) Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Pangasinan Papiamento (Curaçao) Persian Pidgin (West Africa) Polish Polish Sign Language Portuguese (Brazil) Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Quiche Quichua (Chimborazo) Quichua (Imbabura) Rarotongan Romanian Romany (Serbia) Ronga Runyankore Russian Russian Sign Language Rutoro Samoan Sango Sena Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Shuar Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Swedish Sign Language Tagalog Tahitian Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvinian Twi Tzeltal Tzotzil Udmurt Uighur (Cyrillic) Ukrainian Urdu Urhobo Uruund Uzbek Valencian Venda Vezo Vietnamese Wallisian Waray-Waray Wayuunaiki Welsh Xhosa Yacouba Yemba Yoruba Zande Zapotec (Isthmus) Zapotec (Lachiguiri) Zulu\nLenstriksyon pour renyon Nou minister ek lavi Kretyen\nBann trezor dan Parol Bondye 3-5\nRod bann perl spirityel 4\nLektir Labib 5\nPrepar byen pour predikasyon 6-11\nBann video legzanp en prezantasyon 7\nPremye konversasyon 8\nRetourn vizit 9\nLetid Labib 10\nViv konman en Kretyen 12-13\nLetid Labib kongregasyon 13\nAmelyor ou abilite pour lir e ansennyen 15\nVizit sirveyan rezyonal 18\nSemenn lasanble 19\nSemenn Memoryal 20\nSirveyan renyon Nou minister ek lavi Kretyen 21\nTyermenn renyon Nou minister ek lavi Kretyen 22\nKordinater konsey ansyen 23\nAsistan konseye 24\nLekol siplemanter 25\n1. Renyon Nou minister ek lavi Kretyen pou deroul dapre bann lenstriksyon dan Nou minister ek lavi Kretyen—Kaye renyon e dapre sa bann lenstriksyon swivan. Tou proklanmater i ganny envite pour port zot volonter pour fer bann prezantasyon zelev. Lezot ki pe asosye avek kongregasyon regilyerman i kapab partisipe si zot dakor avek bann lansennyman Labib e si zot lavi i an armoni avek bann prensip Labib.—be p. 282.\n2. En minit. Sak semenn, apre kantik ek lapriyer, tyermenn renyon Nou minister ek lavi Kretyen pou ankouraz lodyans pour anvi swiv sa progranm. Tyermenn pou konsantre lo bann pwen ki pou pli byen benefisye kongregasyon.\n3. Diskour: Dis minit. Dan Kaye renyon Nou minister ek lavi Kretyen, i annan tenm ek de ou trwa pwen prensipal. Sa diskour i devret ganny donnen par en ansyen oubyen en serviter kongregasyon ki kalifye. Ler nou pe al konmans lir en nouvo liv Labib dan lektir Labib pour lasemenn, en video pou ganny zwe pour entrodwi sa liv. Sa orater i kapab koz lo bann pwen ki dan sa video ki relye avek sa tenm. Par kont, i devret fer sir ki i kouver tou pwen ki dan kaye renyon. Si letan i permet, i devret osi servi bann portre ek verse Labib ki’n ganny enkli dan kaye renyon pour met lanfaz lo sa ki pe ganny diskite.\n4. Rod bann perl spirityel: Dis minit. Sa parti i ganny fer par kestyon ek larepons, san fer en lentrodiksyon oubyen en konklizyon. I devret ganny fer par en ansyen oubyen en serviter kongregasyon ki kalifye. Sa orater i kapab deside ki kantite letan i pou pran lo sa trwa pwen dapre bezwen kongregasyon. Par kont, i devret demann lodyans tou kestyon. I pou osi deside si tou verse i devret ganny lir pour sa de premye kestyon oubyen non. Bann ki reponn i devret gard zot larepons 30 segonn oubyen mwens.\n5. Lektir Labib: Kat minit oubyen mwens. Sa parti i devret ganny fer par en frer. I pa neseser pour sa zelev fer en lentrodiksyon oubyen konklizyon. Tyermenn sa renyon pou konsantre lo ed bann zelev pour lir korekteman, konpran sa ki zot pe lir, pa tatonnen, met lanfaz apropriye, annan varyasyon lavwa, fer poz apropriye e lir dan en fason natirel. Serten lektir i pli kourt e lezot i pli long, alor sirveyan renyon Nou minister ek lavi Kretyen i devret pran an konsiderasyon abilite bann zelev ler i swazir bann zelev ki pou lir.\n6. Kenz minit oubyen mwens. Sa seksyon dan renyon i ganny prepare pour donn tou dimoun loportinite pour prepar byen pour predikasyon e amelyor zot abilite pour prese e ansennyen. Bann zelev ki fer premye konversasyon ek retourn vizit i devret swiv legzanp prezantasyon lo paz 1 dan Kaye renyon Nou minister ek lavi Kretyen. Bann proklanmater i kapab deside si zot pou entrodwi en piblikasyon oubyen video ki dan nou bann zouti predikasyon. Pour ed nou dan nou minister, dan bann legzanp en prezantasyon, i annan sa bwat “Rod sa verse dan bann zouti predikasyon.” Bann zelev i kapab deside pour servi sa bwat dan zot prezantasyon. Kaye renyon Nou minister ek lavi Kretyen i dir konbyen letan sak ekspoze pou dire e par ler i kapab donn lezot lenstriksyon. I pa neseser pour bann zelev azout lezot lenformasyon zis pour kouver sa letan. Serten demonstrasyon ki’n ganny byen prepare i kapab fini en minit davans oubyen menm pli boner. Si i neseser, bann ansyen i kapab ganny bann prezantasyon.\n7. Bann video legzanp en prezantasyon: Sak mwan, i pou annan bann video ki pou montre legzanp en prezantasyon. Sa bann video pou montre legzanp premye konversasyon e bann retourn vizit. Sa parti i bezwen ganny fer par tyermenn renyon Nou minister ek lavi Kretyen.\n8. Premye konversasyon: En frer oubyen ser i kapab fer sa demonstrasyon. Son asistan i bezwen menm sèks avek li oubyen en manm fanmir. Sa zelev ek son asistan i kapab swazir pour asize oubyen debout. Sa zelev i kapab dir bonzour parey i apropriye dan teritwar son kongregasyon. Legzanp prezantasyon dan Kaye reyon Nou minister ek lavi Kretyen i devret ganny servi konman baz pour fer sa demonstrasyon.\n9. Retourn vizit: En frer oubyen ser i kapab fer sa prezantasyon. Asistan sa zelev pa devret en dimoun lot sèks. (km 5/97 p. 2) Sa zelev ek son asistan i kapab swazir pour asize oubyen debout. Sa zelev i devret fer en demonstrasyon ki montre ki pour dir ler i retourn kot sa dimoun ki ti’n demontre lentere lo premye konversasyon. Legzanp en prezantasyon dan Kaye renyon Nou minister ek lavi Kretyen i devret ganny servi konman baz pour fer sa demonstrasyon.\n10. Letid Labib: Sa demonstrasyon i kapab ganny fer par en frer oubyen ser. Asistan sa zelev pa devret en dimoun lot sèks. (km 5/97 p. 2) Sa zelev ek son asistan i kapab asize oubyen debout. Sa zelev i devret fer en demonstrasyon en letid Labib ki’n fini konmanse. I pa neseser pour fer en lentrodiksyon oubyen konklizyon amwen ki sa zelev pe travay lo enn ant sa de pwen. I pa neseser pour lir aotvwa tou lenformasyon ki i sipoze servi, me i kapab fer li osi. I bezwen demontre abilite pour ansenny byen.\n11. Diskour: Sa prezantasyon i devret ganny fer par en frer e i devret ganny fer parey en diskour pour kongregasyon.\n12. Apre kantik, i annan en seksyon ki’n ganny prepare pour ed lodyans aplik Parol Bondye. I pou annan enn oubyen de parti e i pou ganny fer dan 15 minit. Amwen ki i annan lezot lenstriksyon, sa parti i devret ganny fer par en ansyen oubyen serviter kongregasyon ki kalifye. Par kont, bezwen lokal i devret ganny fer par en ansyen.\n13. Letid Labib kongregasyon: Trant minit oubyen mwens. Sa parti i devret ganny fer par en ansyen kalifye. (Si napa ase ansyen, en serviter kongregasyon kalifye i kapab fer sa parti, dapre bezwen.) Konsey ansyen i devret deside lekel ki kalifye pour fer Letid Labib kongregasyon. Bann frer kalifye i devret kondwir sa letid dan en bon fason pour ki letid i fini aler, met lanfaz lo bann verse enportan e ed lodyans konpran bann leson pratik. Zot pou kapab trouv bann lenstriksyon ki’n ganny pibliye lo konman pour diriz Letid Latour Veyer. Apre ki bann lenformasyon pour lasemenn in ganny byen kouver, i pa neseser pour sa frer kontinyen koze pour ariv 30 minit. Si i posib, servi diferan lekter ek frer pour kondwir sa letid sak semenn. Si tyermenn renyon Nou minister ek lavi Kretyen i demande pour redwir lakantite letan pour sa letid, kondikter letid pou bezwen deside konman i pou fer sa letid pli kourt. I kapab deside pour pa lir serten paragraf.\n14. Trwa minit oubyen mwens. Tyermenn renyon Nou minister ek lavi Kretyen pou fer en pti revizyon lo bann pwen enportan dan renyon. I pou osi koz lo sa ki pou ganny diskite semenn prosen e petet i kapab mansyonn en kestyon ki pou ganny reponn. I kapab mansyonn osi non bann zelev pour semenn prosen, si i annan ase letan. Amwen ki i annan lezot lenstriksyon, tyermenn i devret fer lanons e lir okenn let ki annan pour kongregasyon pandan son konklizyon. Par kont, bann lenformasyon konsernan randevou predikasyon ek netwayaz pa devret ganny anonse me i devret ganny mete lo bord. Si napa ase letan pour fer lanons oubyen lir let pandan konklizyon, tyermenn i devret demann bann frer ki annan bann prezantasyon dan seksyon Viv konman en Kretyen pour fer zot prezantasyon en pe pli kourt. (Vwar paragraf 13 ek 17.) Renyon pou termin avek kantik ek lapriyer.\n15. Sak zelev i devret anmenn son brosir Ansennyen swa dan form elektronik oubyen liv, pour renyon Nou minister ek lavi Kretyen. Tyermenn renyon Nou minister ek lavi Kretyen i devret servi sa brosir pour felisit e konsey bann zelev. Sak zelev i devret travay lo sa pwen ki’n ganny mansyonnen dan parantez akote sa prezantasyon dan Kaye renyon Nou minister ek lavi Kretyen. Sa seksyon “Swiv ou progre” in ganny fer pour bann zelev, i pa tyermenn ki pou ekri lo sa paz.\n16. Apre ki sak zelev in termin son prezantasyon, tyermenn renyon Nou minister ek lavi Kretyen i annan apepre en minit pour felisit e donn konsey sa zelev par servi brosir Ansennyen. Ler tyermenn i entrodwi prezantasyon ki sa zelev pe al fer, i pa pou mansyonn pwen ki i pe travay lo la. Par kont, ler sa zelev in fer son prezantasyon, tyermenn i kapab felisit li e apre mansyonn pwen ki i pe travay lo la. Tyermenn i kapab eksplike akoz sa zelev in fer byen oubyen akoz i bezwen travay ankor lo sa menm pwen. Tyermenn i osi kapab fer komanter lo lezot laspe sa prezantasyon si i santi ki sa pou ed sa zelev oubyen lodyans. Par servi brosir Ansennyen oubyen liv Lekol Minister, i kapab donn sa zelev lezot konsey lo sa pwen ki i ti pe travay lo la oubyen lo en lot pwen, an prive apre renyon oubyen en lot moman.—Pour plis lenformasyon lo rol tyermenn ek asistan konseye renyon Nou minister ek lavi Kretyen, vwar paragraf 17, 22 ek 24.\n17. Fodre pa ki okenn parti renyon i depas letan, ni menm konsey ki tyermenn renyon Nou minister ek lavi Kretyen i donnen. Ler letan en zelev in fini, avek bon zizman, fer li aret son prezantasyon. Si lezot parti renyon i depas letan, asistan konseye i devret donn konsey an prive. (Vwar paragraf 24) Renyon antye, enkli kantik ek lapriyer i devret dir pour enn erdtan 45 minit.\nVIZIT SIRVEYAN REZYONAL\n18. Ler sirveyan rezyonal pe vizit kongregasyon, progranm i devret ganny fer dapre Kaye renyon Nou minister ek lavi Kretyen, me avek sa leksepsyon: Dan parti Viv konman en Kretyen, Letid Labib kongregasyon pou ganny ranplase par en diskour 30 minit ki sirveyan rezyonal pou fer. Avan sa diskour, tyermenn renyon Nou minister ek lavi Kretyen pou fer en pti revizyon lo progranm ki’n fek fini e pas lo progranm pour semenn swivan. I pou fer okenn lanons enportan, lir let e apre entrodwi sirveyan rezyonal. Apre diskour, sirveyan rezyonal pou termin renyon avek en kantik ki i’n swazir. I kapab envit en lot frer pour fer lapriyer. I pou napa dezyenm lekol pandan vizit sirveyan. En group i kapab fer zot renyon menm ler sirveyan pe vizit kongregasyon. Par kont, sa group i devret rezwenn kongregasyon pour ekout diskour sirveyan.\n19. Pandan semenn lasanble, i pou napa okenn renyon kongregasyon. Sa ki ti pou ganny diskite pandan renyon pour sa semenn i kapab ganny etidye endividyelman oubyen an fanmir.\n20. Ler Memoryal i tonm en zour lasemenn, i pou napa renyon Nou minister ek lavi Kretyen. Me renyon predikasyon i devret ganny fer zour Memoryal.\nSIRVEYAN RENYON NOU MINISTER EK LAVI KRETYEN\n21. Konsey ansyen pou swazir en ansyen pour vin sirveyan renyon Nou minister ek lavi Kretyen. I responsab pour fer sir ki renyon i byen organize e ganny fer dapre sa bann lenstriksyon. I devret annan en bon kominikasyon avek asistan konseye. Osito ki en Kaye renyon Nou minister ek lavi Kretyen i sorti, sirveyan renyon Nou minister ek lavi Kretyen pou prepar progranm pour bann prezantasyon bann zelev pour sa mwan. (Vwar paragraf 5-11.) Sak ekspoze i devret ganny donnen omwen trwa semenn avan sa zelev i fer son prezantasyon. Silvouple servi sa form Our Christian Life and Ministry Meeting Assignment (S-89).\nTYERMENN RENYON NOU MINISTER EK LAVI KRETYEN\n22. Sak semenn, en ansyen pou fer tyermenn pour renyon Nou minister ek lavi Kretyen. (Si napa bokou ansyen, bann serviter kongregasyon i kapab ganny servi pour fer tyermenn.) Tyermenn i responsab pour prepar bann komanter pour entrodwi e konklir renyon. I pou osi diskit avek lodyans sa video legzanp en prezantasyon si i annan, enkli video ki entrodwi en nouvo pwen dan brosir Ansennyen. I pou osi entrodwi tou size dan renyon e dapre lakantite ansyen ki i annan, i kapab osi fer lezot prezantasyon dan renyon. Bann komanter ki i fer ant bann size i devret kourt. Konsey ansyen pou deside lekel sa bann frer ki kalifye pour fer tyermenn. Sa bann ansyen pou fer tyermenn sakenn son tour. Dapre sirkonstans lokal, sirveyan renyon Nou minister ek lavi Kretyen i kapab fer tyermenn pli souvan ki lezot frer kalifye. Si en frer i kalifye pour kondwir Letid Labib kongregasyon, tre probab i kalifye pour fer tyermenn. Par kont, silvouple gard antet ki sa ansyen ki fer tyermenn i devret felisit e donn konsey pratik bann zelev. I devret fer sa avek bokou lanmour. Tyermenn i osi responsab pour fer sir ki renyon i fini a ler. (Vwar paragraf 14 ek 17.) Si tyermenn ti a kontan e si i annan ase lespas, i kapab annan en mikro lo platform pour li entrodwi sak parti ki pou swiv pour ki sa lot frer ki pe al fer sa size i pran plas touzour lo platform. Pareyman, tyermenn i kapab met en latab ek sez lo platform ler zelev pe fer lektir Labib ek seksyon Prepar byen pour renyon. Sa i kapab ede pour pa gaspiy letan.\nKORDINATER KONSEY ANSYEN\n23. Kordinater konsey ansyen oubyen en lot ansyen ki pe ed li i donn bann frer bann prezantasyon ki lo progranm renyon. Sa i enkli swazir ansyen ki pou fer tyermenn sak semenn. I pou travay ansanm avek sirveyan renyon Nou minister ek lavi Kretyen pour fer sir ki en kopi progranm avek non bann orater ek zelev i ganny mete lo bord.\n24. Otan ki i posib, servi en ansyen ki en bon orater pour zwe sa rol. Responsabilite en asistan konseye se pour konsey bann ansyen ek serviter kongregasyon an prive konsernan lafason ki zot ansennyen. Sa i enkli bann prezantasyon dan renyon Nou minister ek lavi Kretyen, diskour piblik, kondwir oubyen lir dan Letid Latour Veyer ek Letid Labib kongregasyon. (Vwar paragraf 17.) Si i annan plizyer ansyen dan kongregasyon ki bann bon orater ek ansenyan, servi diferan ansyen sak lannen pour vin asistan konseye. I pa neseser pour asistan konseye donn konsey apre sak prezantasyon.\n25. Depandan lo kantite zelev ki i annan, bann kongregasyon i kapab annan bann lekol siplemanter pour prezantasyon bann zelev. Sak lekol siplemanter i devret annan en konseye kalifye, si posib en ansyen. Si i pa posib, en serviter kongregasyon kalifye i kapab annan sa responsabilite. Konsey ansyen i devret deside lekel ki kalifye pour sa rol e si pou fer sakenn son tour. Sa konseye i devret swiv lenstriksyon ki dan paragraf 16. Si i annan en dezyenm lekol, demann bann zelev pour al dan dezyenm lekol apre ki prezantasyon Rod bann perl spirityel i fini. Zot devret rezwenn kongregasyon apre ki sa seksyon Prepare pour predikasyon i terminen. Ler i annan video, bann ki dan dezyenm lekol i devret gete oubyen ekout sa video kot zot ete, si i posib. Si non, sa konseye i kapab zwe sa video ek diskisyon par servi en lekipman elektronik.\n26. Serten video pou ganny servi dan sa renyon. Video pour renyon lasemenn pou dan JW Library® app e i pou fasil pour ganny akse avek zot par servi diferan lekipman elektronik. Parfwa, bann video legzanp en prezantasyon i kapab ganny zwe dan renyon predikasyon apre ki zot in fini ganny montre dan renyon Nou minister ek lavi Kretyen.\nPartaze Partaze Lenstriksyon pour renyon Nou minister ek lavi Kretyen\nS-38 p. 1-5\nText Opsyon pour download bann piblikasyon dan forma elektronik Lenstriksyon pour renyon Nou minister ek lavi Kretyen


Ki mannyer pour servi liv Ki Labib i dir?\nBANN TREZOR DAN PAROL BONDYE Labib i dekrir en madanm debrouyer\nVIV KONMAN EN KRETYEN ‘Dimoun i rekonnet son msye devan laport lavil’\nBANN TREZOR DAN PAROL BONDYE Trouv lazwa dan tou ou travay dir\nVIV KONMAN EN KRETYEN Ki mannyer pour servi liv Ki Labib i dir?\nBANN TREZOR DAN PAROL BONDYE “Pandan ki ou ankor zenn, pa oubliy ou Kreater”\nVIV KONMAN EN KRETYEN Zenn, pa tarde pour antre dan sa “gran laport”\n28 Novanm–4 Desanm\nBANN TREZOR DAN PAROL BONDYE Sa fiy Soulamit i en legzanp ki vo lapenn imite\nLIR AN Abbey Abui Acholi Afrikaans Albanian Alur Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Bengali Biak Bicol Bislama Boulou Brazilian Sign Language Bulgarian Bété Cakchiquel (Central) Cambodian Catalan Cebuano Chavacano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Dayak Ngaju Digor Drehu Dutch Edo Efik English Esan Estonian Ewe Faroese Fijian Finnish Fon French Ga Galician Garifuna Georgian German Gokana Greek Greenlandic Guarani Guerze Gujarati Gun Haitian Creole Hausa Hebrew Herero Hiligaynon Hindi Hmong (White) Hungarian Iban Ibanag Ibinda Icelandic Igbo Iloko Indonesian Isoko Italian Japanese Javanese Jula Kabiye Kabuverdianu Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Kpelle Kreol Seselwa Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lamba Laotian Latvian Lenje Lhukonzo Lingala Lithuanian Low German Luganda Lunda Luo Macedonian Macua Malagasy Malay Malayalam Maltese Mam Mapudungun Marathi Mauritian Creole Maya Mazatec (Huautla) Mbunda Mende Mixe Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Pangasinan Papiamento (Curaçao) Persian Pidgin (Cameroon) Polish Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Romany (Macedonia) Cyrillic Romany (Southern Greece) Rotuman Runyankore Russian Rutoro Samoan Sangir Sango Saramaccan Sena Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Soli Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Valencian Venda Vezo Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nNou minister ek lavi Kretyen–Kaye renyon | November 2016\nSa liv Ki Labib i dir? i parey liv Ki Labib i vreman dir? Tou le de i ansenny menm laverite e bann topik i dan menm lord. Par kont, liv Ki Labib i dir? i servi bann mo ki pli senp e i pli fasil pour konpran. Sa liv in ganny fer pour bann dimoun ki ganny difikilte konpran Ki Labib i vreman dir? Sa liv Ki Labib i dir? i annan lezot lenformasyon ki donn bann leksplikasyon senp lo serten term ek nide ki ganny trouve dan sa liv. Bann sapit napa bann kestyon lentrodiksyon oubyen kestyon revizyon. O kontrer, lafen en sapit i annan en rezimen bann laverite sorti dan Labib ki’n ganny diskite dan sa sapit. Zis parey sa liv Ki Labib i vreman dir?, sa liv Ki Labib i dir? i kapab ganny ofer nenport ler menm si i pa pe ganny prezante pour sa mwan. Ki mannyer nou kapab servi sa liv Ki Labib i dir? ler nou pe fer en letid Labib?\nREZIMEN: Pour laplipar dimoun ki nou etidye avek, nou fason fer letid par demann kestyon ek larepons dan liv Ki Labib i vreman dir? i en bon fason fer. Me meton sa etidyan pa tro abitye avek sa langaz oubyen pa tro konn lir. Dan sa ka, ou kapab servi sa liv Ki Labib i dir? Apre sa, rezimen bann sapit i kapab ganny servi pour fer letid e sa etidyan i kapab ganny ankouraze pour lir sa sapit lo li menm. Sak laverite dan Labib i kapab ganny ansennyen dan zis apepre 15 minit. Vi ki bann rezimen pa enkli bann detay ki dan sa sapit, bann proklanmater i devret fer sir ki zot byen prepare e gard antet bezwen sa etidyan. Si sa proklanmater i servi sa ki dan sapit pour fer letid, la aprezan i kapab servi sa paz rezimen pour fer en revizyon.\nLEZOT LENFORMASYON: Bann lekspresyon ek nide dan lezot lenformasyon i dan menm lord avek sa ki dan sapit. Sa proklanmater i kapab deside si i pou diskit lezot lenformasyon dan liv Ki Labib i dir?\nNOU MINISTER EK LAVI KRETYEN–KAYE RENYON November 2016


En lot zonm ki’n kondann 5-an prizon i Nigel Adonis, 22-an ki reste La Misere. Adonis, ki ti ganny arete le 4 Septanm, ti yer apremidi ganny sarze e in pled koupab pour vol zouti son papa kot lakour son granmanman le 1 Septanm.\nJean-Yves Albert ki reste Union Vale in kondann 15 mwan pour kase e 9 mwan pour vole dan en lakaz. I ti komet sa lofans le 27 Oktob lannen pase Lari Castor.\nSon 2 term prizon pou mars separeman ki fer antou en total 2-an.\nRicky Azemia ki sorti Mont Buxton parkont li in kondann 18 mwan pour koz dimal grav son kanmarad – en lofans komet an 2009. Lakour in sepandan ordonnen ki 7 mwan ki Azemia in fer lo rimann antou ant 2009 ek 2012 i ganny dedwir lo son santans. Sa i vedir ki Azemia pou fer 11 mwan prizon.\nLapolis in egalman raporte ki en zonm 47-an ki reste Le Niol in ganny rimann Lendi an koneksyon avek lanket dan ka kot en madanm 43-an ti ganny kidnap Le Niol semenn pase. Sa sispe ki ti ganny arete Vandredi pase granmaten pou repas ankour le 24 Septanm.


Listwar nou Parti : SPUP ti demann ‘ledikasyon pour tou’\nListwar nou Parti : SPUP ti demann ‘ledikasyon pour tou’\tLannen 1967 ti komans avek en latmosfer leksitasyon pour eleksyon zeneral ki baze lo Sifraz Iniversel ek en Konsey Lezislativ pli demokratik. Parey ‘The People’ ti pas son komanter dan son premye edisyon lannen date le 2 Zanvye 1967:\n“An 1967 Sesel ti temwanny bann eleksyon pli signifikan. Non selman, sak adilt pou annan drwa vote, me eleksyon sa lannen pou anmenn pli gro batay politik dan listwar Sesel, ant de parti politik. Parti Demokratik in komans rod sipor moral avek son polisi entegrasyon – e deza propriyete bann gran kare later pe komans donn larzan SDP, e sa parti pe anpes SPUP ganny okenn sipor finansyel . Tousala i vedir ki batay in komanse e sa lager pe promet pour enn ki pou dir…”Le 4 Fevriye 1967 Msye Rene ti adres lepep Seselwa lo Radyo Sesel, lanfaz ti ganny mete lo serten laspe lalit SPUP:“Nou merit okip nou bann dimoun aze. Nou merit pran swen avek bann ki pa kapab travay. Nou merit donn fasilite lantrennman bann zenn ki kit lekol. Nou merit ankouraz bann peser pour tyonbo plis pwason e donn en fasilite ‘cold store’ ki pou ed Seselwa aste pwason ki ganny lapes. Nou merit asire ki tou bann later i ganny devlope byen e ed bann pti propriyeter later finansyerman, oswa devlop zot later. Nou merit donn fasilite bann fermye pour zot vann zot prodwi”.An Mars ti komansman mwan kot ti en peryod difisil pour bann travayer anploye par Departman Travay Piblik. Akoz move planing, larzan pour serten proze ti pe fini, e de douzenn travayer ti pe ganny notis pour ale. Dan zournal ‘The People’, SPUP ti demann gouvernman pour les bann travayer dan Gouvernman debout pour eleksyon si zot anvi. “Dan en pti pei parey Sesel ti pour meyer si travayer gouvernman enkli bann ansennyan ti kapab pran konze san lapey pour debout dan eleksyon…”Prensip SPUP se ki eleksyon i konsern tou dimoun. Sa ti osi ankor en lapel ek gouvernman pour donn sak Seselwa laliberte pour zwe zot rol dan lavi politik sak pei. Le 12 Mars, kanpanny eleksyon ti lanse pandan en miting piblik lo Gordon Square. Parmi bann size ki Msye Rene ti koz lo la ti ledikasyon. Ekstre dan zournal Parti:“Ledikasyon lo nivo primer merit lib pour sak zanfan. Napa okenn rezon akoz zanfan ki ganny admet kolez oswa kouvan merit peye tandis ki bann ki dan bann lekol primer dan bann parwas pa peye. Admisyon dan Kolez oswa Kouvan i merit ouver pour tou bann etidyan ki viv dan vwazinaz. Sa zafer donn diferan liv diferan lekol merit arête. Sa i sel fason pour donn en sans bann zanfan ki sorti dan fanmir ki mizer e ki pa kapab al kolez oswa kouvan ganny en bon ledikasyon primer…”Le 7 Avril 1967, Gouverner Angle ki ti baze Sesel, ti pran son retret. Nouvo Gouverner, Sir H.S. Norman Walker, ti arive en semenn plitar le 15 Avril.Tandis ki SPUP ti kontinyen avek son kanpanny pour ofer tou zanfan Seselwa en meyer sans ledikasyon pour tou, pour retir sa sistenm klas ki ti anplas. SPUP atraver son portparol ‘The People’ ti dir ki pa normal ki lamazorite zenes Seselwa ti pe viv en lavi kot zot in ganny kondannen pour reste parey zot ete san okenn ledikasyon dan zot lavi. Sistenm ledikasyon ti konsantre plis lo en pti minorite ki zot paran ti annan larzan e fer ekspre pour kondann larestan zenn ki ti pli gran mazorite zenes Seselwa.Plis zanfan ti lekol pour selman wit an, sis dan primer e zis dezan dan ‘junior’ segonder. A laz 15 an zot ti’n fini konplet zot ledikasyon. Sa bann zenn ti swa travay dir a en tre zenn az pour ede okip zot fanmir, e serten ti tonm dan bandisite e prostitisyon.


Festival Kreol 2017 pou deroul depi le 20 ziska le 31 Oktob\nFestival Kreol Enternasyonal 2017 i eksepkte redinamiz kiltir kreol Seselwa e donn li son vre plas dan lavi bann Seselwa.\nSa ti pwen pli for ki ti resorti pandan en konferans de pres yer pour ofisyelman devwal progranm 32enm Festival Kreol.\nSa lannen, Festival Kreol pou ganny selebre pandan semenn le 20 a 31 Oktob e pou vwar lentegrasyon Carnaval de Victoria dan son progranm.\nSe Minis pour Lazenes, Spor ek Kiltir Mitcy Larue, ki osi tyermenn komite lorganizasyon sa festival, ansanm avek sef egzekitif lazans pour bann lendistri kreativ ek bann levennman nasyonal (Cinea) Galen Bresson ki ti adres bann manm lapres.\nMinis Larue ti dir ki ozordi plis ki zanmen nou pei i devret fer sir ki Festival Kreol i vin sa moter ki gid e inifye nou konman en pep ki fyer son idantite. Se pour sa rezon ki tenm Festival Kreol sa lannen i «Fyer Mon Lidantite».\nAvek en progranm byen sarze, Festival Kreol pou ganny presede par en aktivite entitile ‘Lansiv’ kot pour annan plizyer animasyon e lanmizik tradisyonnel ki pou ganny zwe enpe partou dan pei. Serten sa bann landrwa pou enkli Sant Kiltirel Nasyonal, STC Hypermarket, stenn bis anvil, bazar, lasose Baie Ste Anne ek La Digue, ensi ki kot erport.\nByensir serten aktivite popiler tel parey ‘Bal Asosye’, konpetisyon kanmtole e ‘Moman Kreativite’ pou ankor enn fwa aparet lo progranm Festival Kreol 2017.\nEn size byen enteresan dan festival sa lannen se lanfaz ki’n ganny mete lo pyes teat. Msye Bresson in fer resorti ki komite lorganizasyon pe esey son mye pour fer Seselwa re-apresye bann pyes teat.\nAn se ki konsern lentegrasyon karnaval, sa levennman pou deroul Sanmdi le 28 Oktob me pou ganny apele ‘Laserenad Enternasyonal’.\nParmi bann lezot aktivite ki pou annan i Dimans Borlanmer Beau Vallon, diferan latelye ek foronm, legzibisyon, kwiz kreol annyel.\nI osi annan serten aktivite ki’n ganny progranmen pour bann zabitan Praslin ek La Digue.\nDapre Msye Bresson progranm antye festival pou ganny afise an gran dan tou kwen lavil pour tou dimoun vwar.\nFestival Kreol 2017 pou osi vwar partisipasyon diferan artis zournalis e partisipan sorti dan larezyon, Lafrik ek lezot pei ki koz kreol.\nPandan konferans de pres yer Cinea ek Air Seychelles ti alors siny en edmemwar (MoU) atraver lekel Air Seychelles in dakor pour ofer 50 tiket avyon pour sa bann partisipan. Dokiman ti sinyen par Msye Bresson lo kote Cinea ek Manmzel Josie Michaud-Payet lo kote Air Seychelles.\nLouvertir ofisyel Festival Kreol 2017 pou fer le 20 Oktob kot Vilaz Kreol, sitie kot car park Sant Konferans Enternasyonal Sesel (ICCS).


Limanite ti sirviv–Zistwar Noe ek Deliz | Mesaz Labib\nBondye i detrir en move lemonn, me i prezerv Noe ek son fanmir\nANMEZIR ki bann imen ti miltipliye, pese ek mesanste ti propaze vitman lo later. Enok, sel profet sa letan ti averti ki en zour Bondye ti pou detrir sa lemonn ki ti elwannyen avek Li. Kantmenm sa, sa ki mal ti kontinyen propaze lo later e i ti menm vin pli pir. Serten lanz ti rebel kont Zeova par abandonn zot plas dan lesyel, pran laform imen, vin lo later e pran bann fiy imen konman zot madanm. Atraver sa kalite relasyon, bann zanfan ki ti ne ti en ras melanze. Zot ti ganny apele bann Nefilim, bann zean ki ti profit lo bann ki feb e ki ti entansifye vyolans ek versman disan dan sa lemonn. Bondye ti santi li vreman blese pour vwar ki son bann Kreasyon lo later ti pe ganny detrir.\nApre lanmor Enok, en lot zonm osi ti diferan avek lezot dimoun sa letan. I ti apel Noe. Ansanm avek son fanmir, zot ti esey fer sa ki drwat devan lizye Bondye. Kan Bondye ti deside pour detrir bann move dimoun dan sa lemonn, i ti anvi protez Noe ek bann zannimo lo later. Alor Bondye ti dir li konstrir en lars, en gran bato dan laform en rektang. Noe ek son fanmir, ensi ki bann zannimo diferan lespes ti pou kapab ganny proteze dan sa lars, kan sa deliz mondyal ki ti pe vini ti pou arive. Noe ti obeir Bondye. Anmezir ki i ti pas plizyer lannen pour konstrir lars, Noe ti osi en “predikater lazistis.” (2 Pyer 2:5) I ti averti bann dimoun konsernan sa Deliz ki ti pe vini, me zot ti inyor li. Sa moman ti arive pour Noe ek son fanmir antre dan lars avek bann zannimo. Bondye ti ferm laport lars par deryer zot. Lapli ti tonbe.\nLapli ti tonm vreman for pour 40 zour e 40 nwit, ziska ki later antye ti kouver avek delo. Bann move dimoun ti’n disparet. Detrwa mwan plitar, anmezir ki nivo delo ti desann, lars ti poz lo en montanny. Sa bann pasaze ti’n pas en lannen antye dan lars avan ki zot ti kapab debarke sen e sof. Pour remersye Zeova, Noe ti prezant en lofrann. Pour reponn Noe, Bondye ti asir li ek son fanmir ki I pa ti pou zanmen anmenn ankor en deliz lo later pour detrir tou lavi ki lo la. Konman en garanti, Bondye ti servi en larkansyel vizib konman en rapel pour sa promes rekonfortan.\nApre Deliz, Bondye ti osi donn bann imen serten nouvo komannman. I ti donn zot permisyon pour manz lavyann bann zannimo. Parkont, i ti defann zot pour manz disan. I ti osi ordonn bann desandans Noe pour pa reste en sel landrwa lo later, me serten parmi zot ti dezobeir. Anba en dirizan ki ti apel Nimrod, bann dimoun ti ini ansanm pour konmans konstrir en gran latour dan lavil Babel, ki pli tar ti ganny apele Babilonn. Zot pa ti oule obeir lord Bondye pour eparpiye e viv partou lo later. Me Bondye ti anpes zot plan reisi par anpes zot koz en sel langaz e fer zot koz diferan langaz. Zot pa ti kapab kominike alor zot ti abandonn zot proze e bouz lezot landrwa.\n—Baze lo Zenez sapit 6 a 11; Zid 14, 15.\nKi mannyer mesanste ti propaze lo later?\nKi mannyer Noe ti prouve ki i ti en zonm fidel?\nKi Bondye ti defann bann dimoun manze apre Deliz?\nMARS AVEK BONDYE\nLaplipar bann desandans Adan ek Ev ti rezet dominasyon Zeova. Parkont, i ti annan serten leksepsyon, depi zot garson fidel Abel an desandan. Pli tar, Enok ek Noe, ti ganny dekrir konman bann dimoun ki ti mars avek Bondye, setadir zot ti viv dan en fason ki ti fer plezir Zeova. (Zenez 5:22; 6:9) Laplipar bann resi Labib i koz lo bann zonm ek fanm ki pareyman ti swazir Bondye konman zot Dirizan.


Home Kreol | MCSScoralproject\nRestoring Marine Ecosystem by restoring coral reefs to meet a changing climate future\nMarine Conservation Society Seychelles (MCSS) i en lorganizasyon non-gouvernmantal lokal, etabli an 1997, pour promosyon konservasyon lekosistenm kostal kotyer e lamarin atraver bann progranm konservasyon e zesyon edikasyonel e syantifik. Bann proze i ganny antreprann par en pti lekip a plen tan an kolaborasyon avek lezot lorganizasyon, departman gouvernmantal e bann partner dan sekter prive, e ganny finanse atraver bann don e sponnserasyon.\nMCSS pe enplimant en proze restorasyon resif koralyenn dan park maren nasyonal ST Ste Anne, bi sa proze 6 an se pou amelyor sekirite alimanter e bann mwayen sibstansyel pour diminyen bann risk katastrofik gras a restorasyon aktif bann resif koralyenn. Pou redwi lefe advers sanzman klima lo kominote lokal e bann sekter lekonomik ki depan lo resif koralyenn, sa proze pou enplimant restorasyon resif koman en zoutiy konservasyon\nSa lobzektif pou gany atenn atraver:\n1. Devlopman en partenarya soutenab pou restorasyon resif\n2. Letablisman en fasilite nersri osyanik pour soutenir bann resif\n3. Bann restorasyon resif koralyenn tre aktiv\nPour reisi fer sa, MCSS I bezwen atenn sa bann target swivan alafen proze:\n8 nersri osyanik in merit ganny etabli e operasyonel\n4 manm staf anplwaye e 10 manm lakominote I devret angaze dan mentenans e sirveyans bann nersri\n12 500 fragman koray I anba obzervasyon dan nersri\n5000 met bann resif degrade pou ganny restore\nI annan 10% logmantasyon dan resif koray vivan, e dan lakantite e diversifikasyon pwason\nElevaz koray i en teknik restorasyon resif koralyenn ki permet nou lekip reabilit bann resif dan en leta an bonn sante. Nou lobsektiv se pour ogmant lakantite koray pli dirab ki an retour ava ogmant labita bann pwason e rann bann resif pli rezilyan kont sanzman klima.\nSa proze I gany divize an de staz, en faz nersri e en faz translokasyon\nEn sit ki konvenab pour grosisman koray i ganny idantifye e la en nersri i ganny etabli. Sa i preferableman ganny konstri pre avek en resif a en fonder 3 a 10 met e kot napa bokou gomon.\nEn nersri koray I devret annan ase pwa pour gard li anba lanmer, me anmenmtan fodre annan bwe pour li flot zis par anba sirfas delo. Son striktir I ganny fer avek lakord, lo lekel bann fragman morso koray I ganny antase. Nersri I devret ganny byen antretenir e netwaye pour anpes gomon reprodwir e touy bann fragman morso koray sirtou ler zot ankor pti e vilnerab. Bann fragman I reste dan nersri ant 9 a 12 mwan, depandan lo kalite e lavites ki I grosi.\nMCSS i ansemoman annan 3 sit nersri lo lakot Il o serf e Il mwayenn. (Pwen rouz lo map)\nSa bann nersri i ganny demarke par bann gro bwe zonn. Nou ti a kontan demann bann itilizater park maren nasyonal Ste Anne pour ed nou gard sa bann nersri operasyonel par respekte sa bann direktiv swivan:\nPa zet okenn lank.\nPa zet lank dan sa zonn ki nersri I ete I kapab okazyonn lakord nersri pou anpaye\nPran prekosyon pour bann plonzer lo nersri.\nBann nersri i pa tro fon, alor bann plonzer i souvannfwa pre ek sirfas. Zot prezans i gany idantifye par en bwe demarkasyon lo sirfas, evite pour pas lo nersri e fer vites dan zanmerant.\nPa touse ni retir koray dan nersri. Koray i vreman sansib e pran bokou letan pou pouse. Retir zot lo nersri I kapab afekte zot lasante e zot lavites pou grosi\nPark maren nasyonal Ste Anne i en resours partaze ant diferan partener, alors MCSS pe lans son premye konsiltasyon dan en fason transparan, pour sansibilizasyon e langazman tou parti konsernen.\nSa i zot loportinite pour donn zot bann komanter, sizesyon e konsern lo lenplimantasyon sa proze\nEn kestyoner 15 minit I disponib anba ziska le 15 avril 2021.\nPour aksed kestyoner


Sesyon demann kestyon dan Lasanble-‘Bann ki koupab pour enport fo prodwi pou ganny pini severman,’Minis Laporte i dir\nI ti dir sa dan Lasanble Nasyonal Mardi pandan ki i ti pe reponn en seri kestyon konsernan son minister.\nOsi prezan pour swiv sa sesyon kestyon ti bann manm Lasanble Lazenes.\nMsye Laporte ti pe reponn kestyon demande par manm elekte pour distrik Beau Vallon Mirena Souris lo plan sa minister pour redwir bann prodwi ki pa orizinal ki pe kontinyen antre dan pei.\nMsye Laporte ti dir ki i deza annan trwa lezislasyon ki anplas pour ede protez bann konsonmater ek bann propriyeter biznes kont dezavantaz ki bann prodwi ki pa orizinal i anmennen.\n«Menm si sa bann lalwa ek serten polisi i deza anplas, gouvernman i realize ki zot pa sifi pour anpes larantre bann prodwi ki pa orizinal dan Sesel,» i ti dir.\n«Fodre ranforsi nou bann lenstitisyon ki annan manda pour enplimant sa bann lalwa e donn zot sipor atraver plis resours imen kalifye e finansyel,» Msye Laporte ti dir.\nI ti azoute ki i osi annan en bezwen pour revwar sa bann lalwa dan lavenir e anmenn zot azour avek nouvo realite, vi ki serten i tre ansyen.\nMsye Laporte ti dir ki son minister i annan plan pour kolabor avek en komite ki’n ganny etabli par Minister Resours Natirel ek Lendistri pour fer en revi konpreansif dan bann striktir e mezir ki deza an plas.\nSa pou met plis kontrol lo kalite e standar bann komodite ki antre dan Sesel.\nI ti azoute ki son minister pour asire ki Fair Trading Commission i ganny resours neseser pour ed zot vin pli efektiv dan bann envestigasyon ek sirveyans.\nI ti fer resorti ki lapel in osi ganny fer avek Minister Resours Natirel ek Lendistri pour pran mezir adisyonnel pour met plis kontrol lo larantre bann prodwi ki pa azour avek bann standar ki’n ganny spesifye par Biro Standar Sesel.\nMsye Laporte ti dir ki son minister i osi dan demars pour revwar lalis bann komodite ki ganny restrikte anba Trades Tax (Import) Regulations, 2009. Sa lalis in ganny sirkile kot bann departman regilatwar konsernen pour zot lopinyon lo si fodre agrandi sa lalis.\nKan sa legzersis i a konplete, pou annan en nouvo regilasyon ki pou ganny etabli e ganny anforse anba Customs Management Act 2011.\nDivizyon Komers dan Departman Finans pe fer legzersis pour evalye si Sesel pa pe ganny servi koman en dumping ground pour bann prodwi enferyer ki mazorite i kout bon marse me zot kalite pa bon.\nAn konklizyon, Msye Laporte ti dir ki gouvernman pou reste vizilan lo sa ki konsern bann prodwi ki pa orizinal e i pou kontinyen travay avek bann lotorite konsernen.\nOnorab Souris ti osi demann en kestyon an relasyon avek bann mekanism ki anplas pour asire ki selman bann lekipman elektronik lo standar ki antre dan pei.\nMsye Laporte ti dir ki an se moman napa kontrol anplas ki spesifikman gouvern lenportasyon bann lekipman elektrik ek elektronik dan pei.\nEnn bann mekanizm se pour fer Fair Trading Commission, an konsiltasyon avek Biro Standar Sesel e Divizyon Komers, etabli plis regilasyon anba Consumer Protection Act e Customs Management Act.\nMsye Laporte ti azoute ki sa i a fer ki dan le fitir ler enportater i anmenn sa bann komodite ki pa lo standar, sa bann enportater pou an kontravansyon sa bann regilasyon e zot a kapab ganny pourswiv.\nI ti fer resorti ki sa komisyon, ansanm avek son bann partener regilatwar ek bann lorganizasyon konsernen, pou fer en sirveyans pli efektiv lo nou marse lokal kot i konsern sa bann prodwi enferyer.


Spektak ‘Granmoun Sa’ i reviv en lepok ki ozordi nepli\nSa spektak, ki ti deroul dan sant konferans enternasyonal, ti ganny animen pirman par bann dimoun trwazyenm-az sorti dan plizyer distrik lo Mahé, Praslin ek La Digue e bann ki ti prezan ti kapab apresye plizyer performans vreman o nivo.\nParmi bann envite ti Vis-Prezidan Danny Faure, plizyer minis ek lezot o zofisye gouvernman.\nMadanm Jeanne D’Arc Gerry, ki diriz lasosyasyon bann trawzyenm-az, ti dir avek lodyans ki bann dimoun aze i annan bokou pour kontribye dan lasosyete.\n«Bann sitwayen aze i senpleman bann dimoun ki’n pran zot retret dan travay, me ki reste aktif sosyalman.\nE zot kontinyen servi zot talan ek leksperyans lavi pour benefis lasosyete ek lazenes. Lanmizik i zisteman enn sa bann talan ki vin pli ris anmezir laz i monte, sa bann talan pa’n zanmen perdi, zot in plito lanmenm pe repoze,” i ti dir.\nE alors lodyans ti konmans zouir bann rakontaz zistwar, resital poenm, bann romans, sanson patriotik, pyes teat, defile, parmi lezot ankor, kot bann kostim tre kolore ti ganny servi, enkli en resanz an kouler paviyon Sesel.\nSa ki ti osi aparan ti langaz ki ti ganny servi lo lasenn, ki ti tipikman ‘koze lontan’ konmdir granmoun e sa levennman ti deroul an tou le trwa langaz nasyonal, en keksoz ki pa tro aparan dan bann spektak modern.\nEn performans ekselan ti ganny mete par benn ki ti pe anim lasware, ki ti konpri Marcel Crea lo vyolon, Roy Cadeau lo bennjo, Guy Marie ek Barney Adeline lo gitar e Justin Freminot lo tanbour.\nSa benn ti’n ganny met ansanm espesyalman pour donn lakonpannyman lanmizik tou bann ki ti performen dan nenport fason lo lasenn.\nRomans ti en gran parti sa spektak e bann morso popiler ti ganny sante, kot bann ki ti konn sa bann sanson dan lodyans ti donn lanmen sante zot osi.\nMadanm Gerry ti dir ki zot swete ki Granmoun Sa ava en spektak ki ganny organize ankor e menm ganny fer dan bann distrik.\nNou seri portre ki swiv i montre bann moman for sa spektak.


Profit bann provizyon spirityel Bondye—Ki mannyer? | Letid\nLIR AN Afrikaans Aukan Baoule Batak (Karo) Batak (Toba) Biak Bislama Cakchiquel (Central) Cambodian Chitonga Chol Cibemba Cinyanja Dangme Drehu English Ewe Fon French Ga Garifuna Greenlandic Haitian Creole Hmong (White) Iban Italian Javanese Kabiye Karen (S'gaw) Kazakh Kikaonde Kikongo Kiluba Kimbundu Kisi Kisonge Kongo Kreol Seselwa Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nias Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Setswana Silozi Spanish Swahili (Congo) Swati Tahitian Tlapanec Tojolabal Totonac Tshiluba Tsonga Tzeltal Umbundu Uruund Venda Wallisian Wayuunaiki Welsh Xhosa Zulu\n“Mwan [Zeova] ou Bondye. Mon ansenny ou pour ou prop dibyen.”—IZAI 48:17.\nKANTIK: 117, 114\nKwa ki kapab anpes nou profit serten provizyon spirityel ki pour nou prop dibyen?\nKi bann sizesyon konsernan lektir Labib ki pour nou prop dibyen?\nKi mannyer bann piblikasyon pour bann zenn ek piblik i kapab ganny servi pour nou prop dibyen?\n1, 2. (a) Ki mannyer Temwen Zeova i santi konsernan Labib? (b) Ki parti Labib ou prefere?\nKONMAN Temwen Zeova, nou kontan Labib. I donn nou rekonfor, lespwar ek lenstriksyon ki nou kapab annan konfyans ladan. (Romen 15:4) I pa en liv avek bann nide zonm, me i “Parol Bondye”—1 Tesalonisyen 2:13.\n2 I tre probab, ki nou tou nou annan en parti Labib prefere. Serten i kontan bann Levanzil, parski zot montre sa zoli personnalite Zeova atraver Zezi. (Zan 14:9) Lezot i pli kontan bann liv profetik tel parey Revelasyon, ki montre nou “sa ki devre arive byento.” (Revelasyon 1:1) Serten i ganny rekonforte ler zot lir bann Psonm e lezot i kontan lir bann konsey pratik dan liv Proverb. I kler alor, ki Labib i en liv pour tou dimoun.\n3, 4. (a) Ki mannyer nou santi konsernan nou bann piblikasyon? (b) Ki bann piblikasyon ki nou gannyen pour diferan group dimoun?\n3 Vi ki nou kontan Labib, nou osi kontan nou bann piblikasyon ki baze lo Parol Bondye. Tou bann liv, brosir, magazin ek lezot piblikasyon ki nou gannyen i bann provizyon sorti kot Zeova. Zot ed nou pour reste pros avek li e pour gard nou lafwa solid.—Tit 2:2.\n4 Laplipar nou bann piblikasyon in ganny ekrir pour Temwen Zeova an zeneral. Par kont, i annan serten piblikasyon ki ganny ekrir pour bann group spesifik, parey bann zenn ouswa bann paran. Laplipar nou bann lartik ek video lo nou sit Enternet, i ganny fer espesyalman pour dimoun ki pa Temwen Zeova. Tou sa varyete keksoz i montre ki Zeova in gard son promes pour donn tou dimoun en kantite lenstriksyon.—Izai 25:6.\n5. Ki nou kapab asire Zeova i apresye?\n5 Laplipar parmi nou ti pou kontan pour annan plis letan pour lir Labib ek nou bann piblikasyon. Alor, nou pa kapab pas menm kantite letan pour etidye tou piblikasyon ki nou gannyen. Nou kapab asire ki Zeova i pran plezir dan nou ler nou servi byen nou letan pour lir e etidye Labib ek nou bann piblikasyon. (Efezyen 5:15, 16) Par kont, i annan en danze ki nou devret fer atansyon avek. Ki sa danze?\n6. Kwa ki kapab anpes nou profit serten provizyon spirityel ki sorti kot Zeova?\n6 Si nou pa fer atansyon, nou kapab krwar ki serten parti Labib ouswa serten piblikasyon pa aplik pour nou. Par egzanp, ki arive si i paret ki en parti Labib pa aplikab dan nou sityasyon? Oubyen, ki arive si sa piblikasyon pa prensipalman aplik pour nou sityasyon? Eski nou zis pas vitman lo sa lenformasyon oubyen nou pa lir li ditou? Si wi, nou kapab pe mank bann lenformasyon ki pour nou prop dibyen. Ki mannyer nou kapab evit sa danze? Nou devret mazinen ki tou sa bann lenformasyon nou gannyen i sorti kot Zeova. Dan Labib nou lir: “Mwan [Zeova], ou Bondye. Mon ansenny ou pour ou prop dibyen.” (Izai 48:17) Dan sa Lartik, nou pou diskit lo trwa sizesyon ki pou ed nou servi tou provizyon ki Zeova in donn nou pour nou prop dibyen.\nSIZESYON POUR NOU PROP DIBYEN AVEK LEKTIR LABIB\n7. Akoz nou bezwen lir Labib avek en lespri ouver?\n7 Lir avek en lespri ouver. I vre ki serten parti Labib ti ganny ekrir pour en dimoun spesifik ouswa en group dimoun. Par kont, Labib i dir klerman ki “Tou Lekritir i enspire par Bondye e i itil.” (2 Timote 3:16) Sanmenm rezon akoz nou devret annan en lespri ouver ler nou lir Labib. Vi ki en frer ti toultan mazinen ki i kapab aprann detrwa leson dan zis en resi Labib, sa ti ed li pour retir serten leson ki pa ti tro evidan. Alor, avan ki nou lir Labib, nou devret demann Zeova pour donn nou en lespri ouver ek lasazes pour konpran bann leson ki i anvi nou aprann.—Ezra 7:10; lir Zak 1:5.\nEski ou pe ganny bann byenfe avek ou lektir Labib? (Vwar paragraf 7)\n8, 9. (a) Ler nou lir Labib, ki kestyon nou kapab demann nou lekor? (b) Ki nou aprann lo Zeova konsernan kalifikasyon pour vin en ansyen?\n8 Demann bann kestyon. Ler ou lir Labib, fer en poz e demann ou lekor sa bann kestyon swivan: ‘Ki sa pe dir mwan lo Zeova? Ki mannyer mon kapab servi sa bann lenformasyon dan mon lavi? Ki mannyer mon kapab servi sa lenformasyon pour ed lezot?’ Ler nou medit lo sa bann kestyon, nou pou tir plis byenfe dan nou lektir Labib. Annou vwar en legzanp. Labib i dekrir serten kalifikasyon ki bann ansyen i bezwen annan. (Lir 1 Timote 3:2-7.) I vre ki laplipar parmi nou pa en ansyen, alor nou kapab krwar ki sa lenformasyon pa kapab itil pour nou. Par kont, annou servi sa trwa kestyon ki’n ganny mansyonnen pli boner, pour vwar ki mannyer sa lalis kalifikasyon i kapab ed nou tou.\n9 “Ki sa pe dir mwan lo Zeova?” Zeova in donn nou ase lenformasyon pour kalifye konman ansyen. I annan en standar o nivo pour sa bann zonm ki pran swen avek kongregasyon. Sa i montre ki kongregasyon i presye pour Zeova. Labib i dir ki i’n aste kongregasyon avek “disan son prop Garson.” (Akt 20:28) Alor, Zeova i ekspekte ki bann ansyen i bann bon legzanp e zot bezwen rann li kont pour lafason ki zot tret bann manm kongregasyon. I anvi ki nou santi nou an sekirite e ki sa bann zonm i pran byen swen avek nou. (Izai 32:1, 2) Ler nou lir konsernan kalifikasyon en ansyen, nou aprann ki mannyer Zeova i pran swen avek nou.\nZeova i ekspekte ki sakenn parmi nou i rezonnab e servi bon zizman\n10, 11. (a) Ler nou pe lir lalis kalifikasyon vin ansyen, ki mannyer nou kapab aplik sa bann lenformasyon dan nou lavi? (b) Ki mannyer nou kapab servi sa bann lenformasyon pour ed lezot?\n10 “Ki mannyer mon kapab servi sa lenformasyon dan mon lavi?” Si ou en ansyen, tanzantan ou devret repas lo sa lalis kalifikasyon e esey amelyore. Si ou pe “fer zefor pour kalifye pour vin en sirveyan” ou devret fer ou mye pour kalifye. (1 Timote 3:1, NW) Me tou Kretyen i kapab aprann avek sa lalis kalifikasyon. Par egzanp, Zeova i ekspekte ki sakenn parmi nou i rezonnab e servi bon zizman. (Filipyen 4:5; 1 Pyer 4:7) Ler bann ansyen i “en model pour troupo,” nou kapab aprann avek zot e “imit zot lafwa.”—1 Pyer 5:3; Ebre 13:7.\n11 “Ki mannyer mon kapab servi sa lenformasyon pour ed lezot?” Nou kapab servi sa lalis kalifikasyon pour ed bann etidyan Labib ek lezot ki enterese, pour konpran ki mannyer bann ansyen i diferan avek bann sef relizye. Sa lalis i osi kapab ed nou pour rapel bann travay dir ki bann ansyen i fer dan nou kongregasyon. Sa an retour pou ed nou annan respe pour sa bann frer. (1 Tesalonisyen 5:12) Pli nou annan respe pour zot, pli zot pou desarz zot responsabilite avek lazwa.—Ebre 13:17.\n12, 13. (a) An servan bann zouti ki nou annan, ki kalite resers nou kapab fer? (b) Donn en legzanp lo ki mannyer bann lenformasyon detaye i kapab revel bann leson ki pa evidan.\n12 Fer resers. Ler nou etidye Labib, nou kapab rod bann larepons pour sa bann kestyon swivan:\nLekel ki’n ekri sa parti Labib?\nKote e kan i’n ganny ekrir?\nKi levennman enportan ki ti pe arive ler sa liv ti ganny ekrir?\nBann lenformasyon koumsa i kapab ed nou pour vwar bann leson ki pa tro evidan.\n13 Par egzanp, Ezekyel 14:13, 14 i dir: “Kan zabitan en pei i fer pese kont mwan e zot enfidel anver mwan, mon pou azir kont zot. Mon pou detri zot sours manze e anvoy lafamin kont zot. Mon pou fer disparet bann imen osi byen ki bann zannimo. Menm si sa trwa zonm i parmi zot: Noe, Danyel ek Zob, zis zot ki ava sov zot lavi, par zot fidelite, Senyer [Zeova] ki deklare.” Si nou fer en pe resers, nou aprann ki Ezekyel ti ekri sa bann parol apepre 612 lannen avan Zezi Kri. Noe ek Zob ti’n fini mor depi plizyer santenn lannen, me Zeova i ankor rapel zot fidelite. Danyel par kont, ti ankor vivan. I tre probab ki i ti annan apepre 20 an ler Zeova ti dir ki i ti en zonm drwat, parey Noe ek Zob. Ki nou aprann? Zeova i vwar valer tou son bann serviter fidel enkli bann zenn.—Psonm 148:12-14.\nTIR BYENFE DAN SA VARYETE PIBLIKASYON\n14. Ki mannyer bann piblikasyon pour bann zenn i ed bann zenn e ki mannyer i ed lezot osi? (Vwar portre lo paz 27.)\n14 Piblikasyon pour bann zenn. Nou’n aprann ki nou kapab ganny byenfe dan tou bann parti Labib. Dan menm fason, nou kapab ganny byenfe dan tou nou bann piblikasyon. Annou vwar detrwa legzanp. Tou dernyenman, Zeova in donn bann zenn bokou lenformasyon.  (Vwar lezot not.) Sa bann lenformasyon i ed zot pour fer fas avek bann presyon kot lekol ek bann sanzman ler zot pe grandi. Ki mannyer nou tou nou kapab tir byenfe ler nou lir sa bann lartik ek liv? Ler nou lir sa bann lenformasyon, nou aprann lo bann problenm ki zenn i annan e i pli fasil pour kapab ed e ankouraz zot.\nBann Kretyen pli aze pa devret krwar ki zot pa bezwen lir bann lenformasyon pour zenn\n15. Akoz bann Kretyen pli aze i devret enterese avek bann lenformasyon ki pour zenn?\n15 Bann Kretyen pli aze pa devret krwar ki zot pa bezwen lir bann lenformasyon pour zenn. Laplipar problenm ki ganny diskite dan sa bann lartik pour zenn, i annan en lefe lo tou Kretyen. Par egzanp, nou tou nou bezwen defann nou krwayans, annan kontrol lo nou lemosyon, pa les lezot met presyon lo nou e evit bann move frekantasyon ek divertisman. Alor, kantmenm sa bann piblikasyon in ganny ekrir pour bann zenn, sa bann lenformasyon i sorti dan Labib e sa i kapab anmenn byenfe pour tou Kretyen.\n16. Kwa ankor ki nou bann piblikasyon i ed bann zenn pour fer?\n16 Bann piblikasyon ki’n ganny ekrir pour bann zenn i kapab osi ed zot pour ranforsi zot lanmitye avek Zeova. (Lir Eklezyast 12:1, 13.) Bann adilt osi i kapab servi sa bann piblikasyon pour zot prop byenfe. Par egzanp, dan Awake! Avril 2009, i ti annan en lartik lo “Young People Ask . . . How Can I Make Bible Reading Enjoyable?” Dan sa lartik i ti annan detrwa sizesyon e en bwat ki ti kapab ganny dekoupe, anmase e servi pour etidye. Eski bann adilt in ganny byenfe avek sa lartik? En manman ti dir ki lir Labib ti toultan difisil pour li. Me i ti servi bann sizesyon dan sa lartik e la prezan i kontan pour lir Labib. I dir ki i kontan vwar ki mannyer bann liv Labib i relye avek kanmarad e zot form en zoli portre. I ti azoute, “Mon pa’n zanmen eksite koumsa pour lir Labib.”\n17, 18. Ki byenfe nou gannyen ler nou lir sa ki’n ganny ekrir pour piblik? Donn en legzanp.\n17 Piblikasyon pour piblik. Depi 2008 nou pe apresye edisyon letid Latour Veyer. Sa edisyon in ganny ekrir sirtou pour bann Temwen Zeova, me nou osi annan bann magazin ki espesyalman pour piblik. Ki byenfe nou osi nou kapab gannyen avek sa bann magazin? Annou pran en legzanp. Ler ou envit en dimoun Lasal Rwayonm, pa ou eksite ler ou vwar li vini! Pandan ki orater pe fer son diskour, ou mazin ou envite. Ou pe mazinen ki mannyer sa dimoun i santi konsernan tou sa ki i pe tande e ki mannyer sa bann lenformasyon i kapab sanz son lavi. Pour fini kont, ou leker i ganny touse e ou vin pli rekonesan pour sa bann lenformasyon ki ou tande.\n18 Menm keksoz i kapab arive avek nou ler nou lir piblikasyon ki’n ganny ekrir pour piblik. Par egzanp, edisyon piblik Latour Veyer ek bann lartik lo jw.org i eksplik Labib an servan bann mo ek lekspresyon ki fasil pour konpran. Ler nou lir sa bann lenformasyon, nou aprofondir nou konnesans ek lanmour pour laverite dan Labib ki nou deza konnen. Nou osi kapab aprann bann nouvo fason pour eksplik nou krwayans dan predikasyon. Dan menm fason, magazin Awake! i ranforsi nou krwayans ki i annan en Kreater. I osi ed nou pour aprann ki mannyer pour defann nou krwayans.—Lir 1 Pyer 3:15.\n19. Ki mannyer nou kapab demontre nou rekonesans anver Zeova pour son bann provizyon?\n19 I kler ki Zeova in donn nou bokou konsey ek lenstriksyon pour nou prop dibyen. (Matye 5:3, NW) Annou kontinyen lir e aplik tou lenformasyon ki i’n donn nou. Si nou fer sa, nou pou ganny bann byenfe e nou pou montre Zeova ki nou rekonesan pour tou son bann provizyon.—Izai 48:17.\n^  (paragraf 14) Sa lenformasyon i enkli Questions Young People Ask—Answers That Work, Volim 1 ek 2, e osi sa seri “Young People Ask,” ki deza lo Enternet.\nZeova i donn bann konsey ek lenstriksyon ki pour nou byenfe. Bann provizyon Zeova i enkli Labib, nou bann piblikasyon ek bann lezot keksoz lo jw.org. Nou ganny bann byenfe ler nou lir e etidye sa bann lenformasyon atantivman\nAnnan en lespri ouver i vedir pare pour aksepte bann nouvo e diferan nide. Ler nou lir Labib ek nou bann piblikasyon, nou bezwen medit lo ki mannyer sa bann lenformasyon i kapab ed nou personnelman


Mesaz Prezidan Danny Faure alokazyon Lafet Nasyonal le 29 Zen 2019 -Seychelles Nation\nMesaz Prezidan Danny Faure alokazyon Lafet Nasyonal le 29 Zen 2019 |01 July 2019\n‘Annou reste touzour ini konman en pep’\nDan son mesaz pour pep Seselwa alokazyon 43enm lanniverser nou lendepandans Sanmdi le 29 Zen, Prezidan Danny Faure in demann pep Seselwa pour renouvle nou langazman konman sitwayen pour ranforsi nou linite nasyonal.\n«Annou reste touzour ini konman en pep. Annou gard lape, annou gard stabilite, e annou reste touzour solider,» Prezidan Faure in demann pep Seselwa.\nMesaz Prezidan Faure ki ti transmet an direk lo radyo ek televizyon i lir konm swivan :\n«Nesans nou nasyon i fer nou rapel lalit nou lendepandans. I fer nou reflesir lo nou parkour ansanm konman en nasyon. I en selebrasyon tou bann sikse ki nou’n akonpli ansanm.\n«Pep Seselwa, ozordi, nou debout konman en nasyon fyer, lib, souveren, e endepandan.\n«Ozordi, se avek bokou lafyerte ki nou pe selebre 43enm laniverser nou lendepandans.\n«Anmezir ki nou selebre, annou pran en moman pour mazin travay dir ki zenerasyon avan nou ti bezwen fer pour en Sesel endepandan.\n«Fodre zanmen e zanmen nou oubliye ki avan nou, in annan bann zonm ek fanm ki’n travay tre dir pour kre fondasyon nou nasyon. Ozordi mon dir mersi tou Seselwa atraver zenerasyon ki’n travay dir, avek kouraz, pasyon, ek devouman pour anmenn Sesel kot i ete ozordi.\n«Sesel i pa zis en pwen lo map lemonn. Pa zis en pei ki ganny admire pour son labote natirel, me en pei ki ganny respekte e rekonnet dan lemonn, pour travay dir ki nou konman en nasyon nou’n reisi fer. Nou’n fer progre. Nou’n devlope, dan lespas zis 43-an. Sa i en rezon pour nou tou fyer, pour nou selebre.\n«Konpatriot, Ser frer ek ser Seselwa.\n«Nou Lazournen Nasyonal in vin en selebrasyon pour nou pep an antye. I en sours vre inifikater. Nou tou nou santi nou ini dan nou Lazournen Nasyonal, ki ozordi le 29 Zen. I en santiman tre profon, patriyotik, animen par lanmour pour nou patri, Sesel.\n«Nou Lazournen Nasyonal i osi en moman lafyerte. I en moman lazwa pour nou pti pei beni. I senboliz linite nou pep, patriyotizm, lespwar, lamars en nasyon ver en lavenir touzour pli briyan. En lavenir osi ranpli avek loportinite. Sakenn de nou, nou bezwen sezi sa bann loportinite pour anmenn plis progre pour nou menm, pour nou fanmir e pour nou pei an zeneral.\n«Ozordi, alokazyon 43enm lanniverser nou Lendepandans, annou renouvle nou langazman konman sitwayen pour ranforsi nou linite nasyonal.\n«Annou reste touzour ini konman en pep. Annou gard lape, annou gard stabilite, e annou reste touzour solider.\n«Mon swet zot tou, partou kot zot ete, en bonn fet Lendepandans.\n«Ki Bondye i kontinyen beni nou pei, nou Sesel, ki reste touzour pli gran ki nou tou.»


Thursday, 20 January 2022\tCommunique\nLapolis in raporte ki en zonm 21 an kin donn son ladres koman Bevedere avek en lot 26 an ki reste Anse Norde in ozordi ganny rimann prizon Montagne Posee an koneksyon avek plizyer lofans tel ki kas lakaz, kas batiman e vole osibyen ki pou vole lo lans e vol transpor. I egalman annan lofans sove an detansyon legal kin ganny anrezistre kont sa 2 zonm.\nMazorite lofans kont sa 2 dimoun in raporte arive dan rezyon Mont Fleuri ek Sid Mahe tou dernyenman.\nLapolis pe antretan kontinnyen avek son lanket dan sa bann ka kot zot ekspekte ganny sarze byento.\nWednesday, 19 January 2022\tCommunique\nEn zonm 45 an sorti Point Larue in ganny anmenn ankour ozordi apremidi kot lakour in rimann li pou 14 zour. Sa zonm i sispe dan plizyer ka kas lakaz e osi byen batiman e vole kinn arive tou resaman dan rezyon Mont Fleuri ,La Digue e enn yerswar dan rezyon Point Au Sel.\nLapolis ti ganny alerte ver 10:28 yerswar kot en letablisman touristik tin ganny kase e plizyer lobze personel tel ki telefonn portab, Labwason ,larzan e lezot item elektronik tinn ganny vole. Swivan en loperasyon konzwent ant lapolis e zofisye militer atase kot stasyon lapolis Anse Aux Pins ti aret sa sispe zonm ver 11er diswar dan zanmerant Anse Aux Pins. Dan son posesyon plizyer lobze ki tinn ganny raporte vole dan sa enn ka ki ganny rekipere.\nLapolis pe kontinyen avek son lanket dan sa ban ka.\nMonday, 17 January 2022\tCommunique\nLapolis in raporte ki lekor Danny Barrack, sa zonm 39an sorti Bougainville ki tin ganny raporte manke yer par son fanmir in ganny dekouver Sanmdi bomaten. Sete swivan en loperasyon resers par zofisye lapolis ki lekor Danny ti ganny dekouver pe flote dan en landwar apele dan Sours dan distrik Baie Lazare ver 7:05 bomaten.\nEn zonm 27 an sorti ‘dan fatak’ dan distrik Baie Lazare in ganny anmenn ankour kot in rimann pou 14 zour antretan ki lapolis I kontinyen avek lanket dan 2 ka vol kin arive lo lans Lentandans tou dernyenman.\nPremye ka ti ganny raporte avek lapolis le 11 zanvye 2022 ver 5:40 apremidi e lot ka yer le 13 Zanvye ver 6:50 diswar. Toule 2 ka ti ganny raporte kordgard Quatre Bornes dan distrik Takamaka.\nDan sa ka yer swar, mazorite lobze personnel ki tin ganny raporte vole in ganny rekipere sof larzan.\nSa sispe ti ganny arete yer swar menm par zofisye lapolis avek lasistans en sivilyen dan rezyon lentandans kot sa sispe ti fizikman agres sa zofisye pandan ki ti pe reziste larestansyon.\nEn group lenstrikter sorti lakademi lapolis in fer en dekouvert 4 plantasyon kanabis dan en bwa dan rezyon Anse Royale Zedi le 13 Zanvye swivan en "hike" ki zot ti pe fer. En total 169 pye kanabis in ganny derasinen e sezi e lapolis in konmans en lanket dan sa enn ka.\nWednesday, 12 January 2022\tCommunique\nTuesday, 11 January 2022\tCommunique\nEn zonm 40 an sorti dan distrik Larivyer Anglez ki sispe dan plizyer ka vol raporte arive tou resaman dan rezyon lavil ti ganny anmenn ankour Vandredi le 7 Zanvye 2022.\nLakour in rimann sa sispe pou 14 zour antretan lapolis i kontinyen avek son lanket dan sa bann ka.\nEn zonm 37 an sorti Perseverance in ganny arete ozordi apremidi e pe ganny detenir koman sispe dan plizyer ka kas batiman e vole kin ganny raporte arive tou resaman dan rezyon lavil.\nSa menm zonm i egalman sispe pou lofans kas lakaz e vole kin arive dan rezyon Au Cap.\nSa sispe i espekte ganny anmenn ankour demen.